
“ครอบครัว” เป็นสถาบันสังคมแรกเริ่มที่มีความสำคัญที่สุด  เพราะเป็นสถาบันพื้นฐานที่มี      บทบาทสัมพันธ์อย่างใกล้ชิดกับมนุษย์ทุกคนในสังคม  เป็นสถาบันแรกที่ทำหน้าที่ทางสังคมในการ  ถ่ายทอดค่านิยม  ปลูกฝังความเชื่อ  สร้างเสริมทัศนคติ กำหนดบุคลิกภาพ วิธีประพฤติปฏิบัติตน รวมทั้งการสร้างบรรทัดฐานทางสังคมให้แก่ สมาชิกรุ่นใหม่ ซึ่งมีผลต่อการพัฒนาสังคมและประเทศโดยรวม ครอบครัวจึงเปรียบเสมือนจักรกลชั้นแรกที่ทำหน้าที่หล่อหลอมบุคลิกภาพของบุคคลให้เป็นไปตามที่สังคมต้องการ นำไปสู่การดำรงชีวิตอยู่ในสังคมได้อย่างปกติสุข ขณะเดียวกัน ยังเป็นแหล่งให้ความช่วยเหลือ   ดูแล เยียวยา บำบัด ฟื้นฟู ในยามที่ต้องเผชิญกับปัญหาวิกฤตที่มากระทบต่อวิถีการดำเนินชีวิตของสมาชิกในครอบครัวอีกด้วย และครอบครัวยังถือเป็นหน่วยเศรษฐกิจย่อยที่สุดที่มีความสำคัญสูงต่อระบบเศรษฐกิจส่วนร่วม ไม่ว่าจะเป็นกระบวนการผลิต การบริโภค และการออม ที่ต้องเริ่มจากครอบครัวก่อนทั้งสิ้น รวมทั้งเป็นรากฐานการสร้างชุมชนและสังคมที่เข้มแข็งอีกด้วย
อาจกล่าวได้ว่า “สถาบันครอบครัว” เป็นทุนทางสังคมที่สำคัญในการพัฒนาคนและประเทศชาติให้เจริญมั่นคงอย่างยั่งยืน โดยเฉพาะอย่างยิ่งในสังคมไทยที่มีเอกลักษณ์โดดเด่นในเรื่องความเป็นครอบครัวที่เข้มแข็งมีระบบเครือญาติ และสายใยผูกพันมาช้านาน อย่างไรก็ตาม บทบาทของสถาบันครอบครัวเริ่มมีแนวโน้มอ่อนแอลงไม่สามารถปรับตัวต่อสถานการณ์ที่เปลี่ยนแปลงไปอย่างรวดเร็วทั้งด้านเศรษฐกิจและสังคมอย่างรู้เท่าทัน ทำให้เกิดความอ่อนแอ และมีผลทำให้เกิดปัญหาสังคมในรูปแบบต่างๆ ติดตามมามากขึ้น
1.  ความหมายของครอบครัว
แต่เดิมความหมายของครอบครัว ไม่มีความซับซ้อนมากเพราะครอบครัวแต่เดิมมีเพียงผู้ที่มีความสัมพันธ์ทางสายโลหิต ได้แก่ บิดา มารดา บุตร และแม้จะมีเครือญาติ  ก็ยังคงหมายถึงผู้ที่มีความสัมพันธ์กันทางสายโลหิตร่วมกัน เช่น ปู่ ย่า ตา ยาย พี่ ป้า น้า อา  แต่ในสภาพการปัจจุบันเนื่องจาก     ครอบครัวมีรูปแบบและความสัมพันธ์ที่หลากหลายซับซ้อนมากขึ้น จึงทำให้คำนิยามความหมายของ    ครอบครัวหลากหลายมากขึ้นตามสถานการณ์ที่เปลี่ยนไปด้วย  ซึ่งนโยบายและยุทธศาสตร์การพัฒนาสถาบันครอบครัว พ.ศ. 2547- 2556ได้กำหนดความหมายของครอบครัวไว้กว้าง ๆ ดังนี้

2. ลักษณะครอบครัวไทย
ครอบครัวไทยแต่เดิมมีลักษณะเป็นครอบครัวขยาย  มีสมาชิกครอบครัวหลายช่วงอายุ   อย่างน้อย  3  รุ่น  คือ  1) รุ่นปู่ย่า ตายาย    2) รุ่นพ่อแม่   3) รุ่นลูก  เป็นครอบครัวที่มีความร่วมมือกันในกิจกรรมด้านต่าง ๆ ทั้งด้านเศรษฐกิจ   การศึกษา   การอบรมเลี้ยงดู   การปลูกฝังจริยธรรม   คุณธรรม  ค่านิยม   ความเอาใจใส่ในสภาวะวิกฤต   คนในครอบครัวมีความอบอุ่น  และปลอดภัย   ครอบครัวได้ทำหน้าที่เป็นแหล่งหล่อหลอมความเป็นมนุษย์ และมีผลต่อคุณภาพสังคม   
ในอดีตครอบครัวมีบทบาทหน้าที่อย่างน้อย  3  ประการ
1.  เป็นแหล่งขัดเกลาทางสังคม (socialization)  ให้การอบรม  การเรียนรู้   การถ่ายทอดทางวัฒนธรรม  ประเพณีและชีวิตความเป็นอยู่  การสร้างบุคลิกภาพ  ระบบวิธีคิด การให้คุณค่าของสิ่งต่างๆ 
2.  เป็นแหล่งถ่ายทอดวิชาชีพและฝึกฝนอาชีพ  การบ่มเพาะให้เป็นผู้ผลิตและผู้บริโภคที่มี  คุณภาพ
3.  เป็นแหล่งให้การสังคมสงเคราะห์เบื้องต้น มีความเอื้ออาทร ให้ความช่วยเหลือในเครือญาติในสภาวะวิกฤตต่าง ๆ 
นอกจากนี้ ครอบครัวยังเป็นเสมือนแหล่งบ่มเพาะทักษะทางการเมือง  การอยู่ร่วมกันอย่างมีกติกา มีบทบาท  หน้าที่รับผิดชอบ  เคารพสิทธิซึ่งกันและกัน  การตัดสินใจร่วมกัน   รู้จักรับฟังและสื่อสารเจรจาประนีประนอมกันด้วยความรัก   ความเข้าใจ และเหตุผล   รู้จักการให้อภัยกัน     มีการแบ่งอำนาจหน้าที่และแบ่งงานกันในครอบครัวอย่างชัดเจน  จะเห็นว่าในสมัยก่อนแม้ภรรยาจะมีฐานะเป็นรองสามี แต่ก็มีการแบ่งหน้าที่กัน ซึ่งฝ่ายสามีมีอำนาจการตัดสินใจภายนอกบ้าน  การเป็นผู้นำ  ในขณะเดียวกันภาระการดูแลบ้านเรือนและผู้คนในบ้านเป็นหน้าที่ของฝ่ายภรรยา  สำหรับผู้สูงอายุจะทำหน้าที่อบรม   สั่งสอน  ขัดเกลาสมาชิกที่เป็นเด็กให้เรียนรู้การดำเนินชิวตเพื่อสืบทอดวงศ์ตระกูล


จากสถานการณ์สังคมที่เปลี่ยนแปลงมีผลกระทบต่อครอบครัวและบุคคล ครอบครัวจึงเกิดการปรับเปลี่ยนทั้งโครงสร้าง  รูปแบบ ขนาดของครอบครัวและวิถีชีวิต  รวมทั้งสภาพปัญหาที่มีผลกระทบต่อสถาบันครอบครัว



สัดส่วนของประชากรที่เปลี่ยนแปลงอันเนื่องมาจากนโยบายการพัฒนาประชากร  นับตั้งแต่แผนพัฒนาเศรษฐกิจและสังคมแห่งชาติฉบับที่  3  เป็นต้นมา อัตราการเพิ่มของประชากรลดลงอย่างมาก จากร้อยละ 3.0 เหลือเป็น ร้อยละ 1.0  (ภาควิชาสังคมสงเคราะห์ศาสตร์ : 2546)  ส่งผลให้โครงสร้างของประชากรเปลี่ยนไป ประชากรวัยเด็กและวัยแรงงานมีแนวโน้มลดลง ในขณะที่ประชากรวัยสูงอายุมี    แนวโน้มสูงขึ้นอย่าง ต่อเนื่องและรวดเร็ว สำนักงานคณะกรรมการพัฒนาการเศรษฐกิจและสังคมแห่งชาติได้คาดประมาณการประชากรของประเทศไทยจากปี  2543 – 2568 ไว้ว่า จากปี พ.ศ. 2545 ไปจนถึงปี พ.ศ. 2552  ประเทศไทยกำลังอยู่ในช่วงการปันผลทางประชากรซึ่งเป็นช่วงที่ประชากรวัยแรงงานยังคงเพิ่มขึ้น หลังจากนี้ประชากรวัยเด็กจะลดลงจากร้อยละ 23.88 ในปี 2545  เป็นร้อย 17.6 ในปี 2568 และสัดส่วนประชากรวัยแรงงานจะลดลงจากร้อยละ 66.38 เป็นร้อยละ  62.05 ขณะที่สัดส่วนประชากรวัยสูงอายุจะเพิ่มเป็นร้อยละ 9.74 ในปี  2545  เป็นร้อยละ 19.99  ในปี 2568 ทำให้ครอบครัวต้องรับภาระในการเลี้ยงดูและการพึ่งพิงสูง 
รูปที่ 1  โครงสร้างประชากร

ที่มา : สำนักงานสถิติแห่งชาติ 2545
รูปที่ 2  ประมาณการอัตราส่วนการพึ่งพิงทั่วราชอาณาจักร 

[image: image2.wmf]ประมาณการอัตราส่วนการพึ่งพิงทั่วราชอาณาจักร

ที่มา : รายงานสภาวะสังคม  2547  สำนักงานคณะกรรมการพัฒนาการเศรษฐกิจ
           และสังคมแห่งชาติ 2547


จากการเปลี่ยนแปลงทางเศรษฐกิจและสังคมที่มีความซับซ้อนและเป็นไปอย่างรวดเร็ว มีการอพยพแรงงานเข้าสู่เมืองใหญ่  สังคมไทยซึ่งแต่เดิมเป็นสังคมชนบท มีความเอื้ออาทรต่อกันมีแนวโน้มเป็นสังคมเมืองมากขึ้น  โครงสร้างครอบครัวไทยมีการเปลี่ยนแปลง จากเดิมในอดีตซึ่งเคยเป็นครอบครัวขยายที่ประกอบด้วย พ่อ แม่ ลูก และเครือญาติ  ครอบครัวมีขนาดใหญ่เนื่องจากในอดีตยังไม่มีความรู้ด้านการคุมกำเนิดแบบสมัยใหม่ จำนวนบุตรเฉลี่ยจึงมีประมาณ 5-6 คน  มีสายใยความผูกพันต่อกันสูง  แต่จากผลการพัฒนาประเทศตามแผนพัฒนาเศรษฐกิจและสังคมแห่งชาติฉบับที่ 3- 7  ที่มุ่งเน้นการพัฒนาเศรษฐกิจเป็นหลักโดยมีนโยบายด้านการวางแผนครอบครัว เพื่อมุ่งลดอัตราการเพิ่มของประชากรในครัวเรือนและนโยบายปรับปรุงคุณภาพประชากรและการพัฒนาจิตใจ เพื่อให้มีศักยภาพและมีความพร้อมต่อการพัฒนาและแข่งขันทางเศรษฐกิจ ส่งผลต่อการพัฒนาสถาบันครอบครัวในทางอ้อม อัตราการเกิดลดลงและสมาชิกในครอบครัวมีอายุยืน มีสุขภาพอนามัยแข็งแรงและมีความสามารถในการทำงานมากขึ้น เกิดการเคลื่อนย้ายแรงงานจากภาคชนบทสู่เมืองใหญ่หรือต่างประเทศ  อันส่งผลให้ครอบครัวไทยในปัจจุบันทั้งภาคชนบทและเมืองต่างได้รับผลกระทบ  มีการเปลี่ยนแปลงลักษณะทางโครงสร้างกลายเป็นครอบครัวเดี่ยวมากขึ้น โดยในปี 2545 มีครอบครัวขยายเพียงร้อยละ  32.1 ครอบครัวเดี่ยวมีถึงร้อยละ 55.5  นอกจากนี้    ยังพบว่า หัวหน้าครัวเรือนที่เป็นหญิงมีจำนวนมากขึ้น

ตารางที่ 1  โครงสร้างครัวเรือน

	ลักษณะการอยู่อาศัย
	2542
	2543
	2544
	2545

	รวม
	100.0
	100.0
	100.0
	100.0

	ประเภทครัวเรือน

   ครอบครัวเดี่ยว

        สามีและภรรยา

        สามีและภรรยาและบุตร

        สามีหรือภรรยาและบุตร

ครอบครัวขยาย

อยู่คนเดียว

อยู่กับคนที่ไม่ใช่ญาติ
	56.9

11.2

37.6

8.1

31.3

11.0

0.8
	56.1

12.0

36.1

8.0

31.6

11.5

0.8
	56.2

12.5

35.4

8.3

31.7

11.5

0.6
	55.5

13.4

34.4

7.7

32.1

11.8

0.6


ที่มา : สำนักงานสถิติแห่งชาติ : 2545
3. ขนาดของครอบครัว  

การเปลี่ยนแปลงทางโครงสร้างของครอบครัวมีผลกระทบต่อขนาดของครอบครัว โดยส่งผลให้ครอบครัวเริ่มมีขนาดเล็กลงอย่างต่อเนื่องเหลือเพียงพ่อ แม่  และลูก หรือผู้สูงอายุกับเด็ก ขนาดของครอบครัวเริ่มเล็กลงจาก  4.3  คนต่อครัวเรือนในปี 2529   ลดลง เป็น 3.7  และ 3.5 คนต่อครัวเรือนในปี  2542 และ  2545  ตามลำดับ ซึ่งชี้ให้เห็นว่าครอบครัวไทยปัจจุบันมีเพียงพ่อ แม่ ลูก และจำนวนลูกมีเพียง  1-3 คน (วิชัย เทียนถาวรและคณะ : 2546)

รูปที่ 3  ขนาดของครัวเรือนระหว่างปี 2529 – 2545
      ที่มา : สำนักงานสถิติแห่งชาติ
4.  รูปแบบครอบครัว 
ผลของการพัฒนาประเทศทางด้านเศรษฐกิจ สังคม และความก้าวหน้าทางวิทยาศาสตร์และเทคโนโลยี  นอกจากส่งผลกระทบต่อการเปลี่ยนแปลงโครงสร้างครอบครัวแล้ว  ในขณะเดียวกันก็ส่งผลต่อรูปแบบของครอบครัวด้วย จากสภาวะการเปลี่ยนแปลงทางสังคมที่สลับซับซ้อนมากขึ้นทำให้รูปแบบของครอบครัวเปลี่ยนแปลงและมีหลากหลายมากขึ้นไปด้วย ดังจะเห็นได้จากความหมายของครอบครัวที่เปลี่ยนไปจากเดิมดังกล่าวข้างต้น และจากข้อมูลสำรวจภาวะการทำงานของประชากร พ.ศ. 2542-2545 ของสำนักงานสถิติแห่งชาติ ชี้ให้เห็นว่า ครอบครัวไทยในปัจจุบันมิได้ประกอบด้วย พ่อ แม่ ลูก และ   เครือญาติดังเช่นแต่ก่อน แต่มีหลายรูปแบบ ดังนี้
4.1 ครอบครัวขยาย  

ครอบครัวขยายที่ประกอบด้วย พ่อ แม่ ลูก ปู่ย่าตายาย และหรือพี่น้อง ยังคงมีอยู่ในสังคมไทยแต่มีจำนวนลดลง พบว่าปี  2545 มีครอบครัวที่เป็นครอบครัวขยายเพียงร้อยละ 32.1 

4.2  ครอบครัวเดี่ยว


ครอบครัวเดี่ยว ส่วนใหญ่ประกอบด้วยพ่อ แม่และลูก โดยส่วนใหญ่ครอบครัวจะมีลูกจำนวน 1-3  คนเป็นอย่างมาก(วิชัย เทียนถาวร และคณะ, 2542)   จากข้อมูลสำนักงานสถิติ แห่งชาติ พ.ศ.2545  ชี้ให้เห็นว่าในลักษณะของครอบครัวเดี่ยวที่มีจำนวนเพิ่มขึ้นเป็นอัตรา  ร้อยละ 55.5  นั้นยังมีขนาดเล็กลงอีก และมีลักษณะที่แตกต่างกัน ดังนี้ 
(1)  
ครอบครัวที่มีสามีและภรรยาและบุตร  ซึ่งก็มีแนวโน้มลดลงคือ ในปี 2542 มี        ครอบครัวที่ประกอบด้วยสามี ภรรยาและบุตร จำนวนร้อยละ  37.6 ลดลงเป็นร้อยละ 36.1  ร้อยละ 35.4 และร้อยละ 34.4 ในปี 2543  2544 และ 2545  ตามลำดับ
(2) ครอบครัวที่มีแต่สามีและภรรยา   มีแนวโน้มเพิ่มขึ้น เห็นได้จากในปี 2542 มี    ครอบครัวที่มีแต่สามีและภรรยาจำนวนร้อยละ 11.2  เพิ่มขึ้นเป็นร้อยละ 12.0  ร้อยละ 12.5 และร้อยละ 13.4 ในปี 2543  2544  และ 2545 ตามลำดับ

4.3  ครอบครัวที่อยู่คนเดียว  

มีคนที่อาศัยอยู่ตามลำพังมากขึ้น  โดยปี 2542  มีคนที่อาศัยอยู่คนเดียวร้อยละ  11.0 เป็นร้อยละ 11.5 และ  11.8 ในปี 2544  และ 2545 ตามลำดับซึ่งแสดงให้เห็นว่าหญิงหรือชายพอใจที่จะอยู่เป็นโสดมากขึ้น

รูปที่ 4  รูปแบบครอบครัวเดี่ยว

        
[image: image3.wmf]รูปแบบครอบครัวเดี่ยว

         ที่มา : สำนักงานสถิติแห่งชาติ 2545

4.4   ครอบครัวพ่อหรือแม่เลี้ยงลูกตามลำพัง  
หมายถึงครอบครัวที่มีเพียงพ่อหรือแม่ และลูก เนื่องจากสาเหตุของการหย่าร้าง การเป็นหม้าย แยกทาง การทอดทิ้ง  รูปแบบของครอบครัวดังกล่าวมี  แนวโน้มสูงขึ้น  เห็นได้จากสถิติการหย่าร้างที่เพิ่มขึ้นจาก 3.7 คู่ต่อ 1,000 คู่ในปี 2539 เป็น 4.49 คู่ต่อ 1,000 คู่ในปี 2545 และการตายอันเนื่องจากสาเหตุไม่ปกติต่าง ๆ มากขึ้น

4.5 ครอบครัวที่รับเด็กเป็นบุตรบุญธรรม คือครอบครัวที่สามีและภรรยาไม่สามารถมีบุตรร่วมกันได้และมีความประสงค์ที่จะขอรับเด็กมาอุปการะเป็นบุตรซึ่งมีจำนวนมากขึ้น สถิติการรับเด็กเป็นบุตรบุญธรรมของครอบครัวชาวไทยตั้งแต่ปี 2537 - 2546  มีจำนวนทั้งสิ้น1,737 คน (กรมพัฒนาสังคมและสวัสดิการ : 2546)
ตารางที่  2  สถิติการรับเด็กเป็นบุตรบุญธรรม

	ปี
	บุตรบุญธรรม
	รวม

	
	ในประเทศ
	ต่างประเทศ
	

	
	ส่วนกลาง(กทม.)
	ภูมิภาค
	   รวม 
	
	

	2537
	   643 
	   2,824 
	3,467 
	 317 
	 3,784

	2538
	716
	2,631
	3,347
	296
	 3,643

	2539
	706
	2,403
	3,109
	344
	 3,453

	2540
	384
	2,604
	2,988
	326
	 3,314

	2541
	642
	1,868
	2,510
	456
	 2,966

	2542
	675
	1,311
	1,986
	553
	 2,539

	2543
	667
	2,320
	2,987
	583
	 3,570

	2544
	787
	2,746
	3,533
	504
	 4,037

	2545
	763
	2,995
	3,758
	538
	 4,296

	2546
	735
	3,317
	4,052
	594
	 4,646

	รวม
	6,718
	25,019
	 31,737
	4,511
	    36,248


ที่มา : กรมพัฒนาสังคมและสวัสดิการ  2546

4.6   ครอบครัวอื่น ๆ  เช่นครอบครัวที่เกิดจากการแต่งงานกันของเพศเดียวกัน
5.   ปัญหาวิกฤตของครอบครัว

จากการเปลี่ยนแปลงทางเศรษฐกิจและสังคมที่มีความซับซ้อนและเป็นไปอย่างรวดเร็ว มีการอพยพแรงงานเข้าสู่เมืองใหญ่  สังคมไทยซึ่งแต่เดิมเป็นสังคมชนบท มีความเอื้ออาทรต่อกันมีแนวโน้มเป็นสังคมเมืองมากขึ้น  โครงสร้างและรูปแบบของครอบครัวซึ่งเคยเป็นครอบครัวขยายกลายเป็นครอบครัวเดี่ยวมากขึ้น ขนาดของครอบครัวเริ่มเล็กลง  ครอบครัวไม่สามารถทำหน้าที่ได้อย่างเหมาะสม สถาบันครอบครัวซึ่งเคยเป็นทุนทางสังคม มีระบบเครือญาติที่มีความผูกพันอย่างใกล้ชิด มีความเกื้อกูล เอื้ออาทร และการอบรม ขัดเกลาบุตรหลาน  การปลูกฝังวัฒนธรรมและค่านิยมประเพณี  กลับอ่อนแอลง ซึ่งมีผล     ต่อปฏิสัมพันธ์ทั้งภายในและภายนอกครอบครัวทั้งทางลบและทางบวก อันเนื่องมาจากปัญหาวิกฤติที่ครอบครัวเผชิญอยู่  ดังนี้
5.1 ปัญหาเศรษฐกิจ 
จากรายงานการวิจัยระยะยาวในเด็กไทยโดย รศ. พญ. ลัดดา เหมาะสุวรรณ  พบว่าครอบครัวไทยใน 17 จังหวัดทั่วประเทศ  ประสบปัญหาวิกฤตในด้านเศรษฐกิจถึงร้อยละ  61   ซึ่งสอดคล้องกับดัชนีการพึ่งพาตนเองด้านเศรษฐกิจ (สำนักงานคณะกรรมการพัฒนาการเศรษฐกิจและสังคมแห่งชาติ : 2546)  พบว่ามีครัวเรือนถึงร้อยละ 40 ของครัวเรือนทั้งประเทศที่ไม่สามารถพึ่งพาตนเองได้โดยเฉพาะครัวเรือนภาคเกษตร    ซึ่งปัญหาทางเศรษฐกิจดังกล่าวทำให้สมาชิกในครอบครัวต้องมุ่งทำงานเพื่อหารายได้เลี้ยงครอบครัว ประกอบกับภาวะความผันผวนทางเศรษฐกิจทั้งของประเทศและโลก  ทำให้ครอบครัวประสบปัญหาและความยากลำบากซึ่งทวีความรุนแรงมากขึ้น  และจากการศึกษาผลกระทบของภาวะวิกฤตเศรษฐกิจต่อเด็ก เยาวชนและครอบครัวของรุจา  ภู่ไพบูลย์และคณะ (2542) พบว่า ภาวะวิกฤตทางเศรษฐกิจทำให้ครอบครัวในภาคตะวันออกเฉียงเหนือมีระดับความเครียดของครอบครัวสูงกว่าภาคอื่นๆ และ   ครอบครัวในกรุงเทพมหานครมีปัญหาสมาชิกมีอารมณ์ซึมเศร้ามีความวิตกกังวลสูงกว่าภาคอื่น ๆ  และผลกระทบของภาวะเศรษฐกิจนี้ครอบครัวมีแนวโน้มปล่อยให้เด็กอยู่กันตามลำพังมากขึ้น เนื่องจากบิดามารดาต้องไปหางานทำ ซึ่งจะมีผลให้ครอบครัวไม่สามารถทำหน้าที่ บทบาทในการดูแล อบรมเด็กและเยาวชนในครอบครัวได้ดี 


5.2  ความสัมพันธ์ในครอบครัว
จากการศึกษาภาวะความอยู่ดีมีสุขของประชาชนด้านชีวิตครอบครัวมีแนวโน้มลดลง (สถาบันแห่งชาติเพื่อการพัฒนาเด็กและครอบครัว : 2546)  โดยเฉพาะดัชนีด้านสัมพันธภาพที่อบอุ่นในครอบครัวมีค่าดัชนีลดลงจากร้อยละ 80.85 ในปี 2539 ลดลงเป็น 70.77 ในปี 2545  แสดงให้เห็นการอยู่ร่วมกันและความสัมพันธ์ที่อบอุ่นในครอบครัวเริ่มเสื่อมสลาย ความผูกพันและความเกื้อกูลกันในครอบครัวเริ่มห่างเหิน อันเนื่องมาจากความจำเป็นทางเศรษฐกิจบังคับให้สมาชิกในครอบครัวต่างต้องพึ่งตนเองมากขึ้น ขาดการ ดูแลเอาใจใส่ซึ่งกันและกันในครอบครัว ทำให้ครอบครัวมีความผูกพันกันน้อยลง ความห่วงใยอาทร ความเสียสละ ความอดทนและพึ่งพาต่อกันลดน้อยลง  ขาดความเข้าใจระหว่างคู่สมรส  พ่อแม่กับลูก  พี่กับน้อง หรือญาติผู้ใหญ่ในครอบครัว  เป็นสาเหตุหนึ่งที่ทำให้เกิดปัญหาความรุนแรงทั้งในครอบครัวและในสังคมด้วยเช่นกัน  โดยมีการศึกษาผลกระทบของสถานภาพการสมรสและสัมพันธภาพระหว่างบิดามารดาต่อการติดยาบ้าของนักเรียนพบว่า  การหย่าร้างของบิดามารดาทำให้นักเรียนเสี่ยงต่อการติดยาบ้าเป็น 1.8 เท่า นักเรียนที่สัมพันธภาพระหว่างบิดามารดาไม่ดีจะเสี่ยงต่อการติดยาบ้าถึง 3.14 เท่า (จรุง เมืองชน : 2542) 

5.3   การสมรสน้อยลงและการหย่าร้างเพิ่มขึ้น
การสมรส ถือว่าเป็นการเริ่มต้นของชีวิตคู่ เมื่อชายและหญิงตกลงที่จะใช้ชีวิตคู่ร่วมกัน โดยมีการจะทะเบียนสมรสถูกต้องตามกฎหมาย  ซึ่งเป็นเครื่องหมายแสดงถึงความตั้งใจและความมุ่งมั่นในการสร้างชีวิตครอบครัวร่วมกัน  ข้อมูลการสมรสและการหย่าร้างของประชากรทั้งประเทศ ชี้ให้เห็นว่า  อัตราการจดทะเบียนสมรสที่ถูกต้องตามกฎหมายลดลงในขณะที่อัตราการหย่าร้างสูงขึ้น  จากอัตราผู้ขอจดทะเบียนสมรสในปี 2539 เท่ากับ  28.47  คู่ต่อหนึ่งพันครัวเรือน ลดลงเหลือ 20.41 คู่ต่อหนึ่งพันครัวเรือนในปี  2541  และ 16.8 คู่ต่อหนึ่งพันครัวเรือนในปี 2545 (สำนักงานสถิติแห่งชาติ : 2545)  ในขณะที่อัตราการจดทะเบียนหย่าร้างในปี 2539 เท่ากับ 3.70 คู่ต่อหนึ่งพันครัวเรือน เพิ่มขึ้นเป็น 4.25 คู่หนึ่งพันครัวเรือนในปี 2541 และเพิ่มเป็น 4.49 คู่หนึ่งพันครัวเรือนในปี 2545 (สำนักงานสถิติแห่งชาติ, 2545)  การหย่าร้างที่เพิ่มสูงขึ้นส่วนใหญ่มีสาเหตุมาจากทั้งหญิงและชายมีความอดทนต่อกันน้อยลง ซึ่งมาจากความเครียดในชีวิตประจำวัน โดยความเครียดนั้นเกิดจากการเห็นความสำคัญของวัตถุมากกว่าจิตใจ 
5.4   เด็กและผู้สูงอายุถูกทอดทิ้ง
เด็กและผู้สูงอายุยังคงถูกทอดทิ้งจากครอบครัว เนื่องจากการเปลี่ยนแปลงเข้าสู่สังคมผู้สูงอายุและสังคมเมืองมีมากขึ้น   สภาพปัญหาของการทอดทิ้งนี้ถือว่าอยู่ในสภาวะที่รุนแรง เพราะอัตราส่วนของผู้ที่ถูกทอดทิ้งไม่มีแนวโน้มว่าจะลดลงอย่างชัดเจน  ลักษณะของการทอดทิ้งมีทั้งที่กระทำโดยเจตนาและไม่เจตนา  หลายครอบครัวที่ทิ้งเด็กโดยไม่ตั้งใจ เช่น ปล่อยให้ผู้อื่นดูแลเด็ก ปล่อยเด็กไว้ตามลำพังให้ดูแล   กันเอง เห็นได้จากข้อมูลการสำรวจ  “เสียงสะท้อนจากเด็กไทย ณ วันนี้ ของสวนดุสิตโพล พบว่า สิ่งที่เด็กประถมและทั้งเด็กมัธยมอยากได้จากพ่อ/แม่เป็นอันดับ 1  คือ ความรัก/ความอบอุ่น/ความเอาใจใส่   โดยเด็กประถมมีความต้องการถึงร้อยละ 71.11 และเด็กมัธยมต้องการร้อยละ 63.79  และจากการทอดทิ้งโดยเจตนา เช่นการทิ้งเด็กในโรงพยาบาลและสถานสงเคราะห์ต่าง ๆ  ซึ่งพบว่ามีเด็กและผู้สูงอายุที่ถูกทอดทิ้งอยู่ในสถานสงเคราะห์ในช่วงระหว่างปี 2539 - 2544   มีสัดส่วนที่ใกล้เคียงกัน
นอกจากนี้ ผู้สูงอายุถูกปล่อยให้อยู่ตามลำพังหรืออยู่กับเด็กเป็นจำนวนมากขึ้น ในขณะที่สังคมยังตระหนักถึงบทบาทความสำคัญของผู้สูงอายุค่อนข้างน้อย ทำให้ผู้สูงอายุในชนบทเป็นจำนวนมาก        ถูกทอดทิ้งให้อยู่ตามลำพังหรือต้องรับภาระเลี้ยงดูหลาน เพราะพ่อแม่ต่างต้องออกไปหารายได้และประกอบอาชีพ 
        ตารางที่ 3   เปรียบเทียบสัดส่วนของการทอดทิ้งเด็กและผู้สูงอายุ
	ปี
	เด็ก
(สัดส่วนต่อเด็ก 100,000 คน)
	ผู้สูงอายุ
(สัดส่วนต่อผู้สูงอายุ 100,000 คน)

	2539
	56
	53

	2540
	57
	54

	2541
	60
	61

	2542
	58
	50

	2543
	57
	53

	2544
	59
	50


        สำนักงานสถิติแห่งชาติ  2545
5.5 พฤติกรรมไม่เหมาะสมของวัยรุ่น
สถานการณ์ที่เกี่ยวข้องกับความเสี่ยงของวัยรุ่นมีปรากฏให้เห็นอย่างหลากหลาย  เช่น 
· พฤติกรรมความรุนแรง จากข้อมูลกองบัญชาการตำรวจนครบาล ตั้งแต่วันที่              1 มกราคม – 25 ธันวาคม 2546 ระบุว่า มีเหตุนักเรียนตีกันทั้งหมด 247 ครั้ง 

· การมีเพศสัมพันธ์ก่อนวัยอันเหมาะสม  จากการสำรวจของสวนดุสิตโพล  ร้อยละ 40 ของวัยรุ่นหญิงเคยเสียตัวในช่วงวัยเรียน   และการสำรวจของสถาบันการวิจัยไทยและการศึกษาเพื่อพัฒนาระหว่างเดือน มกราคม-กุมภาพันธ์ 2547  ระบุว่า พฤติกรรมของวัยรุ่นของกรุงเทพมหานคร อายุ 15-25 ปี พบว่าส่วนใหญ่วัยรุ่นชาย อายุ 17-18 ปี  ร้อยละ 51 และหญิงร้อยละ  33  เคยมีเพศสัมพันธ์มาแล้ว ทั้งนี้ทัศนคติของวัยรุ่นในเรื่องเพศสัมพันธ์ส่วนใหญ่เห็นเป็นเรื่องปกติ
· การตั้งครรภ์นอกสมรส และ การทำแท้ง จากรายงานเครือข่ายผู้หญิงกับสุขภาพชี้ให้เห็นว่ามีการทำแท้งประมาณปีละ 300,000 ราย และทำด้วยวิธีที่ไม่ถูกต้อง เนื่องจากการ ทำแท้งส่วนใหญ่เป็นการทำที่ผิดกฎหมายจึงไม่มีข้อมูลที่ชัดเจน รายงานการศึกษาใน   โรงพยาบาลเท่านั้นที่มีรายงานว่าแพทย์ต้องรักษาการตกเลือดจากการทำแท้งผิดกฎหมายซึ่งส่วนใหญ่เป็นหญิงกลุ่มอายุ 14-20 ปี และมีสถานภาพเป็นนักเรียนหรือนักศึกษา 
·  พฤติกรรมการเสพติด  จากรายงานการศึกษาวิจัยของคณะกรรมาธิการกิจการสตรีเยาวชน และผู้สูงอายุ วุฒิสภา เกี่ยวกับสถานการณ์และปัญหายาบ้าต่อเด็กและเยาวชนในประเทศไทยปี  2544  ระบุว่า ผู้เสพและผู้จำหน่ายยาเสพติดทั้งประเทศประมาณ  3  ล้านคน  ในจำนวนนี้มีเด็กและเยาวชนใช้ยาบ้าจำนวน 663,287 คน โดยเฉลี่ยเด็กไทย  5 คน มีใช้ ยาบ้า 1 คน  ซึ่งเป็นเด็กชายร้อยละ 90.5  อายุระหว่าง  15 – 16 ปี 
5.6   ความรุนแรงในครอบครัว  สถานการณ์ความรุนแรงในครอบครัวมีมากขึ้นทั้งใน   เชิงปริมาณและความซับซ้อนของปัญหา ซึ่งในสังคมมักจะมองว่าความรุนแรงในครอบครัวเป็นปัญหาส่วนตัว และเป็นเรื่องภายในครอบครัวที่คนภายนอกไม่ควรเข้าไปยุ่งเกี่ยว  ดังนั้น ผู้หญิงและเด็กจำนวนมากจึงถูกกระทำรุนแรงซ้ำซากและเป็นเวลายาวนาน ข้อมูลจากมูลนิธิ         คุ้มครองเด็ก จากการช่วยเหลือเด็กตลอดปี  2545  พบว่า มีเด็กถูกล่วงเกินทางเพศ จำนวน  231 คน โดยที่ผู้กระทำเป็นคนในครอบครัวถึงร้อยละ 60. 69  ในจำนวนนี้มีบิดาแท้ ๆ ที่ข่มขืนบุตรของตนเองถึง  56  คน (ร้อยละ 24.24) และเป็นบิดาเลี้ยงหรือญาติ  38  คน (ร้อยละ 16.45)
5.7 ยาเสพติด  ปัญหาการแพร่ระบาดของยาเสพติดเป็นปัญหาสังคมและกระทบต่อ ครอบครัว ชุมชนและระดับประเทศ จากรายงานผลโครงการประมาณการจำนวนผู้เกี่ยวข้องกับยาเสพติดในประเทศไทยโดย  9 หน่วยงาน  ทำการสำรวจใน 40  จังหวัด 39,000 คน ระหว่างเดือนมีนาคม - สิงหาคม  2544    พบว่า  จำนวนประชากรทั่วประเทศที่เคยใช้สารเสพติดชนิดใดชนิดหนึ่งมีจำนวน       รวมทั้งสิ้น 7,312,200  คน หรือร้อยละ  16.4  ของประชากรที่มีอายุ 12 - 65  ปี  และข้อมูลจากสำนักงาน         คณะกรรมการป้องกันและปราบปรามยาเสพติดพบว่า มีเยาวชนอายุ 18 - 25 ปี  ที่สมัครใจเข้าร่วมการบำบัดรักษาจากการใช้สารเสพติดในปี   2544  มีจำนวน  17, 444   คน ในจำนวนนี้ประเภทของสารที่ใช้        5  อันดับแรกคือ  ยาบ้าสูงสุด  12,269 คน  รองลงมาคือเฮโรอีน 3,728  คน  สารระเหย  348  คน กัญชา  256  คน  และฝิ่น  226  คน  
6. สาเหตุของปัญหาครอบครัว
นโยบายและแผนในการพัฒนาสถาบันครอบครัว พ.ศ. 2537 –2546 ได้ชี้ให้เห็นสาเหตุแห่งปัญหาครอบครัวที่สำคัญ ดังนี้

6.1 ความไม่พร้อมและไม่ได้เตรียมตัวที่จะเป็นครอบครัว  การขาดความพร้อมของพ่อแม่ในด้านต่าง ๆ เช่น ด้านสุขภาพ อายุที่เหมาะสม ไม่เป็นโรคติดต่อหรือเจ็บป่วยเรื้อรัง  ด้านจิตใจอารมณ์ที่     จะต้องมีวุฒิภาวะเพียงพอที่จะรับภาระเป็นพ่อแม่  ด้านสังคม เช่น มีความรู้ ความสามารถเพียงพอที่จะประกอบอาชีพ มีรายได้เลี้ยงครอบครัวเป็นต้น
6.2 สภาพเศรษฐกิจ สังคม และสิ่งแวดล้อมในปัจจุบัน ส่งผลกระทบให้ครอบครัวไม่อาจทำ หน้าที่ บทบาทของตนได้อย่างสมบูรณ์ และไม่อาจปรับตนเองได้  ครอบครัวที่อ่อนแอก็ยังได้รับผลกระทบรุนแรง โดยขาดสวัสดิการครอบครัวที่เหมาะสมรองรับ
6.3 สังคมไม่ตระหนักในความสำคัญของครอบครัวว่า ครอบครัวมีผลกระทบต่อสังคมส่วนรวม จึงขาดจิตสำนึกและพลังร่วมกันจากทุกสถานบันในสังคมที่จะพัฒนาครอบครัว ป้องกันและแก้ไขปัญหาครอบครัว
6.4 สื่อมวลชนเป็นสถาบันสังคมที่มีอิทธิพลอย่างยิ่งต่อครอบครัวและสมาชิกของสังคมโดย   สื่อมวลชนยังไม่ได้ให้ความสนใจในการพัฒนาครอบครัวเพียงพอ  บางส่วนของสื่อมวลชนได้ตอกย้ำให้เกิดผลทางลบแก่ผู้รับสารอย่างกว้างขวางต่อเนื่อง เช่น การปลูกฝังค่านิยมฟุ้งเฟ้อ มอมเมา การใช้ความ   รุนแรง  พฤติกรรมที่สำส่อนทางเพศและการผลิตสื่อลามกต่าง ๆ เป็นต้น 

จากอิทธิพลของกระแสโลกาภิวัตน์และภาวะความทันสมัยที่เน้นปัจเจกบุคลและค่านิยมในการบริโภคและวัตถุนิยมมากขึ้น ส่งผลให้สังคมมีการแข่งขัน ประกอบกับความเจริญก้าวหน้าทางวิทยาศาสตร์ เทคโนโลยี  อุตสาหกรรมและกระแสเศรษฐกิจของประเทศและโลก  ส่งผลต่อค่าครองชีพและแบบแผนของครอบครัว   ผลกระทบดังกล่าวจะส่งผลให้ครอบครัวมีแนวโน้มประสบปัญหา  ดังนี้
1. โครงสร้างของครอบครัวทั้งในเมืองและในชนบทที่เป็นครอบครัวเดี่ยวจะมีแนวโน้มที่ขนาดของครอบครัวเล็กลง และรูปแบบของครอบครัวจะมีหลากหลายมากขึ้นตามการเปลี่ยนแปลงทางสังคมและความเจริญก้าวหน้าทางวิทยาศาสตร์และเทคโนโลยี
2.  โครงสร้างของครอบครัวที่ประกอบด้วยบุคคลสองวัย คือ ผู้สูงอายุและเด็กจะมีมากขึ้นโดยเฉพาะในชนบทเนื่องจากการที่หนุ่มสาววัยแรงงานอพยพเข้าไปหางานทำในเมืองใหญ่ เมื่อมีครอบครัวและมีบุตรโดยยังไม่มีความพร้อม ประกอบกับปัญหาค่าครองชีพสูง  ก็จะส่งลูกไปให้ปู่ยาตายายช่วยเลี้ยงดู จึงทำให้ครอบครัวในชนบทมีโครงสร้างเพียงบุคคลสองวัยคือ วัยสูงอายุและเด็กมากขึ้น
3.   ผู้สูงอายุในชนบทที่เคยมีบทบาทในการถ่ายทอดคุณธรรมและวัฒนธรรมให้แก่ลูกหลาน และเป็นวัยที่ควรจะได้รับการดูแล  เอาใจใส่จากลูกหลาน  จะถูกปรับเปลี่ยนบทบาทและรับภาระมากขึ้นในการทำหน้าที่แทนพ่อและแม่เด็กโดยจะต้องรับภาระในการเลี้ยงดูเด็กทั้งในทางกายภาพและจิตใจ โดยเฉพาะหนุ่มสาวที่อพยพมาจากชนบทและแสวงหางานทำในเมือง เมื่อมีบุตรก็จะส่งลูกให้ปู่ย่า ตายายช่วยเลี้ยงดูแทน  สำหรับผู้ที่มีความรับผิดชอบก็จะมีการติดต่อ ส่งเสียเงินทองเป็นค่าเลี้ยงดู   ผู้สูงอายุจะไม่ต้องรับภาระในการหารายได้เพื่อเลี้ยงดูหลาน  แต่ในกรณีที่พ่อแม่เด็กไม่รับผิดชอบและห่างเหินการติดต่อ  ก็จะทำให้  ผู้สูงอายุต้องรับภาระหนักขึ้นทั้งในการหารายได้เพื่อเลี้ยงดูครอบครัว  ในขณะเดียวกันก็ต้องให้    การอบรม สั่งสอนเด็กด้วย      ซึ่งภาระดังกล่าวส่งผลต่อภาวะสุขภาพของผู้สูงอายุทั้งสุขภาพร่างกายและจิตใจ   นอกจากนี้ การที่เด็กไม่ได้รับความใกล้ชิดกับพ่อและแม่ยังส่งผลกระทบต่อพัฒนาการของเด็ก      อีกด้วย   ปัจจุบันจึงพบเด็กที่เติบโตขึ้นมีปัญหาทางจิตเวชมากขึ้น โดยเฉพาะโรคซึมเศร้า โรควิตกกังวล   ฆ่าตัวตาย  ติดสารเสพติด ประพฤติผิดศีลธรรมและผิดกฎหมาย มีความก้าวร้าวรุนแรง  ประพฤติผิดทางเพศ (วันเพ็ญ บุญประกอบ : 2540)
4. ครอบครัวที่สามีและภรรยาอยู่ร่วมกันโดยไม่มีการจดทะเบียนสมรสมีมากขึ้น  เนื่องจาก     ค่านิยมในการรักอิสระ และไม่ต้องการพึ่งพิง  ดังงานวิจัยที่ศึกษาปัจจัยที่เกี่ยวข้องกับการจดทะเบียนสมรสของสตรีไทย ( ธนารดี  คำยา , 2543) พบว่ายังมีครอบครัวที่คู่สมรสอยู่ด้วยกันโดยไม่ได้จดทะเบียนสมรส ทั้งนี้โดยมีเหตุผลอันมาจากค่านิยมที่เปลี่ยนไป เหตุผลของการไม่จดทะเบียนสมรสมากที่สุด คือ ไม่อยากจด ไม่จำเป็น อยู่กันด้วยใจ ไม่มีใครนิยมจด หรืออยู่ด้วยกันมานานแล้ว (ร้อยละ 35.9) รองลงมาคือ ความยุ่งยากของการจดทะเบียน เช่น  ไม่มีเวลา ไม่มีบัตรประชาชน หรือทะเบียนบ้าน (ร้อยละ 31.2) กลัวมีปัญหาในการทำนิติกรรมจะได้เลิกง่าย  ป้องกันการมีปัญหาเรื่องทรัพย์สมบัติ  ไม่อยากเป็นนาง (ร้อยละ 13.5)  เป็นต้น
5. ครอบครัวที่มีพ่อหรือแม่เลี้ยงลูกตามลำพังมีมากขึ้น  เนื่องจากอัตราการหย่าร้างที่มีแนวโน้มสูงขึ้นอย่างต่อเนื่อง  การแยกกันอยู่ของครอบครัว  และจากการเสียชีวิตของคู่สมรส  โดยเฉพาะครอบครัวที่มีแม่เป็นหัวหน้าครอบครัวและเลี้ยงลูกตามลำพังจะมีแนวโน้มสูงขึ้น  การที่ครอบครัวมีผู้ปกครองที่เป็นพ่อหรือแม่คนเดียว ทำให้ต้องแบกความรับผิดชอบทั้งของตนเอง  ครอบครัว และบุตรเพิ่มขึ้น ครอบครัวที่มีผู้ปกครองคนเดียวต้องรับภาระหนักด้านเศรษฐกิจ ประสบปัญหาความเครียดและความว้าเหว่  ทำให้ไม่มีเวลาในการอบรมสั่งสอนและการช่วยเหลือลูกในด้านการเรียนอย่างเหมาะสม 
6.   การเลี้ยงดูเด็กของครอบครัว   พ่อแม่จะมีระยะเวลาการเลี้ยงลูกและการอยู่กับลูกสั้นลง  เนื่องจากปัญหาทางเศรษฐกิจและการให้ความสำคัญกับบทบาททางหน้าที่การงานมากกว่าครอบครัว    เด็กเล็กจะถูกเลี้ยงดูในลักษณะดังนี้
(1) ปู่ย่า ตายายเลี้ยงดูแทน  สำหรับครอบครัวที่ฐานะทางเศรษฐกิจไม่มั่นคงและมีถิ่นฐานอยู่ในชนบท เมื่อคลอดบุตรและเลี้ยงดูได้ระยะหนึ่งก็จะส่งให้ปู่ย่า ตายายช่วยเลี้ยงดูแทน พ่อแม่จะอยู่กันตามลำพัง
(2) มีผู้ช่วยดูแลเด็กโดยการว่าจ้างบุคคลมาช่วยเลี้ยงดูที่บ้านแทน  พ่อแม่จะออกไปทำงานนอกบ้าน เด็กจะอยู่กันตามลำพังกับผู้ช่วยดูแล ซึ่งเด็กจะต้องอยู่กับผู้ช่วยดูแลทั้งวัน  หากบุคคลที่ได้มีคุณภาพจะทำให้เด็กมีการพัฒนาการที่ดี หรือหากมีผู้สูงอายุที่เป็นปู่ย่า ตายายอยู่ด้วยจะช่วยควบคุมการเลี้ยงดูได้ด้วย ในทางกลับกันหากผู้ช่วยดูแลเด็กไม่มีคุณภาพและคุณธรรม ก็จะมีผลต่อพัฒนาการและพฤติกรรมของเด็กต่อไป
(3) การจ้างสถานรับเลี้ยงเด็ก ซึ่งมีทั้งเช้าไป-เย็นกลับ และรับกลับสัปดาห์ละครั้ง
สำหรับเด็กที่ถูกเลี้ยงดูในลักษณะที่ (2) และ(3) เมื่อเด็กมีอายุได้ 2-3 ปี จะถูกส่งเข้าสถาน    รับเลี้ยงเด็กก่อนวัยเรียนหรือโรงเรียนอนุบาล  ซึ่งสถานการณ์ดังกล่าวจะมีผลต่อพัฒนาการของเด็กทั้งทางด้านร่างกายและจิตใจ
7.  เด็กกำพร้าพ่อหรือแม่หรือทั้งพ่อและแม่อันเนื่องมาจากพ่อแม่เสียชีวิตจากการติดเชื้อเอดส์ มีจำนวนมากขึ้น  จากข้อมูลสถาบันวิจัยประชากรและสังคม  มหาวิทยาลัยมหิดลประมาณการว่า ในปี  2543  มีกลุ่มเด็กอายุ 0- 5 ปี ที่กำพร้าเพราะพ่อ แม่เสียชีวิตด้วยโรคเอดส์จำนวน  30,845  คน และกลุ่มเด็กอายุ     0 – 13 ปี จำนวน  85,663  คน และยังมีผู้ป่วยเอดส์เพิ่มขึ้นอีกอย่างต่อเนื่อง จากรายงานสถานการณ์ผู้ป่วยเอดส์และผู้ติดเชื้อที่มีอาการในประเทศไทยล่าสุด (31 มกราคม  2547) สำนักระบาดวิทยา พบว่าจำนวน    ผู้ติดเชื้อที่มีอาการแล้วและผู้ป่วยเอดส์ทั้งสิ้นจำนวน 317,065  ราย  เสียชีวิตแล้วจำนวน 72,965  ราย (http://www.aidsthai.org/sathana.html ,12 พ.ค. 2547)


แผนพัฒนาเศรษฐกิจและสังคมแห่งชาติ ฉบับที่  6  (พ.ศ. 2530 – 2534)  กำหนดให้มีแผนพัฒนากำลังคน สังคมและวัฒนธรรม  โดยให้ความสำคัญกับการพัฒนาสังคมในระดับพื้นฐาน คือ คน ครอบครัวและชุมชนมากขึ้น นอกจากนี้รัฐบาลโดยมติคณะรัฐมนตรีเมื่อวันที่ 12 กุมภาพันธ์ 2533  ได้กำหนดให้มี “วันครอบครัว” เป็นครั้งแรก โดยกำหนดให้วันที่ 14 เมษายน ของทุกปีเป็นวันครอบครัวแห่งชาติ เริ่มตั้งแต่ พ.ศ. 2533  เป็นต้นมา  โดยมีวัตถุประสงค์ให้เกิดความตระหนักในความสำคัญของสถาบันครอบครัว  ทำให้ครอบครัวมีโอกาสใช้เวลาดังกล่าวพัฒนาความสัมพันธ์อันดีของสมาชิกในครอบครัว ให้เกิดความอบอุ่นในครอบครัว ภายใต้คำขวัญที่ว่า  “ความรัก ความเข้าใจ คือสายใยของครอบครัว”  นับเป็นการวางรากฐานสำคัญของการพัฒนาสถาบันครอบครัว
แผนพัฒนาเศรษฐกิจและสังคมแห่งชาติ ฉบับที่ 7 (พ.ศ. 2535-2539)  เริ่มกำหนดมาตรการเสริมสร้างความมั่นคงของสถาบันครอบครัว สนับสนุนความร่วมมือระหว่างครอบครัว โรงเรียน ชุมชน ให้เกิดความตระหนักต่อปัญหา การจัดการกับปัญหา การเปิดศูนย์ให้ความช่วยเหลือด้านคำปรึกษาปัญหาทางสังคม กฎหมาย การงานอาชีพ การให้ความรู้ด้านการดูแลสุขภาพกายและจิต ฯลฯ  นอกจากนี้รัฐบาลได้มีมติให้แต่งตั้งคณะอนุกรรมการด้านครอบครัวขึ้น ในคณะกรรมการส่งเสริมและประสานงานสตรีแห่งชาติ เมื่อวันที่ 9 กันยายน  2535 และในวันที่  7 ธันวาคม 2536  รัฐบาลไทยได้ตอบสนองต่อมติ          ที่ประชุมสมัชชาของคณะมนตรีเศรษฐกิจและสังคมแห่งชาติ โดยประกาศให้ปี พ.ศ. 2537 เป็นปีครอบครัวสากล (1994  International Year of the Family)  พร้อมกับประเทศสมาชิกทั่วโลกอีก 91 ประเทศ  
นโยบายและแผนงานในการพัฒนาสถาบันครอบครัว 

ในปี 2537  คณะอนุกรรมการด้านครอบครัวได้ร่วมกันจัดทำนโยบายและแผนการพัฒนาสถาบันครอบครัวขึ้นเป็นครั้งแรก  คือ ร่างนโยบายและแผนระยะยาวด้านครอบครัว พ.ศ.2537 –2546  เพื่อเป็นนโยบายที่มุ่งเน้นการพัฒนาครอบครัวที่เป็นรูปธรรมมากยิ่งขึ้น และวันที่ 26  สิงหาคม 2540  คณะรัฐมนตรีจึงมีมติให้ความเห็นชอบนโยบายและแผนงานในการพัฒนาสถาบันครอบครัว ประกอบด้วย
นโยบาย
1.   สนับสนุนให้สถาบันครอบครัวมีความมั่นคงเพื่อทำหน้าที่ได้อย่างครบถ้วนสมบูรณ์ตาม   คุณลักษณะของครอบครัวไทยที่พึงประสงค์
2.   ส่งเสริมให้สมาชิกครอบครัวได้เข้าในบทบาทของสามีภรรยา  บิดา มารดาลูกหลาน และ     ผู้สูงอายุ  เพื่อให้ประสานเกื้อกูลความสัมพันธ์ภายในครอบครัวให้แน่นแฟ้นมากขึ้น
3.   ปรับปรุงกฎหมาย กฎ ระเบียบที่เกี่ยวข้องกับครอบครัว เพื่อให้เกิดความสัมพันธ์อันดี และการเคารพในคุณค่าและสิทธิของกันและกันในระหว่างสมาชิกภายในครอบครัว
4.   รณรงค์ให้มีการคุ้มครองครอบครัว  ตลอดจนสวัสดิการและบริการต่าง ๆ เพื่อพัฒนา   ครอบครัว
5.   ส่งเสริมการศึกษาวิจัยด้านครอบครัวให้มากยิ่งขึ้น รวมทั้งรวบรวมและวิเคราะห์ข้อมูล      ข้อสนเทศเกี่ยวกับครอบครัว
6.  ให้มีกลไกดำเนินงาน  การจัดการ การประสานงานและการติดตามและประเมินผลงาน
7.   สนับสนุนให้องค์กรเอกชน  ภาคธุรกิจเอกชน องค์กรชุมชนและประชาคม รวมทั้งเด็ก เยาวชน ผู้ใหญ่มีส่วนร่วมในการพัฒนาครอบครัวอย่างต่อเนื่องและจริงจัง
แผนงาน
1. แผนพัฒนาศักยภาพครอบครัว
1.1 ให้ความรู้ด้านการเป็นสามีภรรยาที่ดีและการเป็นบิดามารดาที่เหมาะสม และรับผิดชอบกับคู่สมรสก่อนแต่งงานและเพิ่งแต่งงาน เพื่อเตรียมพร้อมจะมีครอบครัวและเป็นการป้องกันปัญหาครอบครัว
1.2 ให้ความรู้แก่ประชาชนทั่วไปด้านครอบครัวศึกษา  เพศศึกษา สตรีศึกษาและการพัฒนาเด็กเล็ก
1.3 ให้ความรู้เกี่ยวกับบทบาทและหน้าที่ของสามี ภรรยาที่ดี  มีคุณธรรมและการดำเนินชีวิตครอบครัวให้ร่มเย็นเป็นสุข
1.4 ให้ความรู้ด้านจิตวิทยาของผู้สูงอายุแก่ทั้งผู้สูงอายุและครอบครัวที่มีผู้สูงอายุ รวมทั้งการเตรียมตัวเป็นผู้สูงอายุที่มีคุณภาพ
1.5 ส่งเสริมบทบาทของความเป็นพ่อที่มีคุณภาพ  ให้บุรุษมีความภูมิใจในบทบาทของพ่อ รวมทั้งส่งเสริมให้บุรุษมีส่วนร่วมในการดูแลรับผิดชอบครอบครัวและเลี้ยงดูอบรมลูกให้มากขึ้น
1.6 รณรงค์ให้ปรับเปลี่ยนค่านิยม รักการมีสามีหรือภรรยาคนเดียว และละ ลด เลิกความ   สำส่อนทางเพศ หรือการล่วงประเวณี
1.7 รณรงค์ให้บุรุษมีส่วนร่วมจริงจังในการวางแผนครอบครัว
1.8 รณรงค์ให้ครอบครัวมีกิจกรรมร่วมกัน  รวมทั้งกิจกรรมนันทนาการด้วย
1.9 ส่งเสริมให้สถาบันสื่อมวลชนให้ความสนใจในด้านครอบครัว ในด้านการจัดการสื่อ 
ต่าง ๆ รายการจัดทำละครหรือภาพยนต์ ตลอดจนสารคดี เพื่อเพิ่มความตระหนักให้เห็น         ความสำคัญของครอบครัว และปรับเปลี่ยนทิศทางสังคมให้เอื้อต่อการพัฒนาครอบครัว
1.10 รณรงค์ยุติการปฏิบัติต่อกันและกันในครอบครัวที่ใช้ความรุนแรงทั้งทางกาย ทางเพศ  วาจา อารมณ์และจิตใจ
1.11  ส่งเสริมสถาบันศาสนาให้มีส่วนร่วมในการจรรโลงและพัฒนาครอบครัว
1.12  ส่งเสริม สนับสนุนสถาบันครอบครัวให้พึ่งพาตนเองได้ทางเศรษฐกิจ
1.13 ส่งเสริมให้ครอบครัวตระหนักความสำคัญของสิ่งแวดล้อมและมีบทบาทในการดูแล สิ่งแวดล้อม
2.  แผนพัฒนาด้านกฎหมาย
2.1 ปรับปรุงกฎหมาย กฎ ระเบียบที่เกี่ยวกับครอบครัว เพื่อให้เกิดความสัมพันธ์อันดี และการเคารพในคุณค่าและสิทธิของกันและกันระหว่างสมาชิกในครอบครัว
2.2 เผยแพร่กฎหมาย กฎ ระเบียบ ต่าง ๆ ที่เกี่ยวกับครอบครัวและเกี่ยวกับการดำเนินการด้านนิติกรรมที่จำเป็นต่อการดำรงชีวิตในครอบครัว
2.3 เร่งรัดจัดให้มีศาลเยาวชนและครอบครัว หรือแผนกคดีเด็ก เยาวชนและครอบครัวตามความเหมาะสมให้ครบทุกจังหวัดทั่วราชอาณาจักร
2.4 จัดให้มีบริการทางกฎหมายแก่ครอบครัวที่มีปัญหา  โดยหน่วยงานทั้งภาครัฐและเอกชน
2.5 เร่งรัดให้มีพระราชบัญญัติสวัสดิการสังคม พระราชบัญญัติสงเคราะห์และคุ้มครอง  สวัสดิภาพเด็ก ซึ่งมีความสำคัญต่อบทบาทของครอบครัวอย่างมาก
3. แผนงานด้านคุ้มครองและสวัสดิการ
3.1 พัฒนาคุณภาพและขยายบริการแนะแนวและบริการให้คำปรึกษา หารือเกี่ยวกับปัญหาครอบครัวให้กระจายตัวมากขึ้น
3.2 รณรงค์ให้หน่วยงานราชการและภาคเอกชนจัดบริการช่วยแก้ไขปัญหาแก่ครอบครัว  และให้สำนักงานคณะกรรมการข้าราชการพลเรือน เพิ่มอัตราเจ้าหน้าที่ด้านนี้ให้แก่  องค์กรที่เกี่ยวข้อง
3.3 รณรงค์ให้มหาวิทยาลัยและวิทยาลัยมีส่วนร่วมในการพัฒนาคุณภาพงานแนะแนว ครอบครัว  โดยเฉพาะการจัดการฝึกอบรม  แลกเปลี่ยนความรู้และประสบการณ์ระหว่างนักวิชาการและนักปฏิบัติการ เป็นครั้งคราวอย่างต่อเนื่อง
3.4 ดำเนินการให้สวัสดิการครอบครัว เช่น การลาคลอดที่ขยายช่วงเวลาขึ้น และการเลี้ยงลูกด้วยนมแม่  สวัสดิการเด็กปฐมวัย สวัสดิการผู้สูงอายุ  สวัสดิการครอบครัวที่อยู่ในภาวะเสี่ยงในรูปแบบต่าง ๆ เป็นต้น
3.5 เด็กและหญิงในแรงงานและครอบครัวที่อยู่ในภาวะยากลำบาก เช่น ครอบครัวเร่ร่อน เป็นต้น
3.6 ส่งเสริมให้หน่วยงานทั้งภาครัฐและเอกชน องค์กรและบริษัทธุรกิจเอกชนต่าง ๆ รวมทั้งชุมชนจัดให้บริการด้านครอบครัวศึกษา  สถานที่พักผ่อนหย่อนใจ จัดนันทนาการ จัดสถานเลี้ยงเด็กในที่ทำงานและกิจกรรมอื่น ๆ ที่ช่วยให้ครอบครัวมั่นคง ทำหน้าที่ได้อย่างสมบูรณ์
4.  แผนงานด้านวิจัยและด้านข้อมูลข้อสนเทศ
4.1 ส่งเสริมและสนับสนุนให้มีการดำเนินการศึกษาวิจัยในงานด้านต่าง ๆ เช่น การวิจัยศึกษาสภาวะ โครงสร้าง และความเป็นไปภายในครอบครัวในรูปแบบต่าง ๆ และผลกระทบที่มีต่อครอบครัว เป็นต้น
4.2 การวิจัยเปรียบเทียบเรื่องครอบครัวที่มาจากลักษณะเศรษฐกิจและสังคมต่าง ๆ 
4.3 การศึกษาเรื่องครอบครัวกับเศรษฐกิจ ครอบครัวกับกฎหมาย ครอบครัวกับวัฒนธรรม  ครอบครัวกับศาสนา  ครอบครัวกับสังคม และครอบครัวกับการเลี้ยงดูอบรมเด็ก เป็นต้น
4.4 การศึกษาและพัฒนาระบบสวัสดิการครอบครัวที่เหมาะสมกับสภาพสังคมไทย
4.5 ศึกษาและพัฒนาคุณภาพและระบบบริการแนะแนวครอบครัว  รวมทั้งพัฒนาเครือข่ายงานบริการให้มีการกระจายตัวที่เหมาะสมและประสานกัน
4.6 รณรงค์ให้หน่วยงานที่มีทุนวิจัยสนใจปัญหาครอบครัวมากขึ้น
4.7 จัดให้มีการเผยแพร่ผลงานวิจัยแก่ประชาชน เพื่อให้ทราบและรู้จักใช้ประโยชน์จาก    ผลการวิจัย
4.8 จัดให้มีระบบการเก็บ การวิเคราะห์ และการสังเคราะห์ข้อมูลด้านครอบครัว และข้อมูลสนเทศอื่น ๆ ที่เกื้อกูลกัน
 5.  แผนพัฒนากลไก องค์กรชุมชนและประชาคม  การจัดการ  การระดมทรัพยากร  การติดตามและประเมินผลงาน
5.1 ให้องค์กรปกครองท้องถิ่นทุกประเภทและระดับมีหน้าที่พัฒนาสถาบันครอบครัวรวมทั้งให้มีการสนับสนุนส่งเสริมให้ข้าราชการ กำนัน ผู้ใหญ่บ้าน เทศมนตรี อาสาสมัคร   ชุมชน เป็นต้น ปฏิบัติตนเป็นแบบอย่างที่ดีในการเป็นสมาชิกครอบครัวที่รับผิดชอบ ตลอดจนยุติการใช้ความรุนแรงในครอบครัว
5.2  จัดให้มีการทำแผนปฏิบัติการ  ทำโครงการกิจกรรมพร้อมดำเนินการให้มีการติดตามและประเมินผลงาน

มติคณะรัฐมนตรีเมื่อวันที่  20  เมษายน  2547   เห็นชอบในกรอบยุทธศาสตร์การพัฒนาสถาบันครอบครัวแบบบูรณาการที่สำนักงานคณะกรรมการพัฒนาการเศรษฐกิจและสังคมแห่งชาติมตินำเสนอ โดยได้มอบหมายให้กระทรวงการพัฒนาสังคมและความมั่นคงของมนุษย์ใช้เป็นกรอบในการจัดทำนโยบายและยุทธศาสตร์การพัฒนาสถาบันครอบครัว พ.ศ. 2547 –2556  และแผนปฏิบัติงานปี 2548  ยุทธศาสตร์การพัฒนาสถาบันครอบครัวแบบบูรณาการ ประกอบด้วยสาระสำคัญ 4  ส่วน ดังนี้

2.1  ยุทธศาสตร์การพัฒนา  ประกอบด้วย
2.1. 1  การพัฒนาศักยภาพของสมาชิกในครอบครัวอย่างเป็นองค์รวม โดย
· รณรงค์ให้ความรู้และปรับเจตคติของประชาชนให้มีทักษะชีวิตที่เหมาะสมในทุกช่วงวัย เช่น การเตรียมความพร้อมก่อนสมรส การเลี้ยงดูและอบรมบุตร การเสริมสร้างจริยธรรม    คุณธรรมและจิตสำนึกสาธารณะ ฯลฯ รวมทั้งสนับสนุนให้สื่อเผยแพร่ข้อมูลข่าวสารเกี่ยวกับการดำเนินชีวิตครอบครัว
· จัดบริการด้านสุขภาพและส่งเสริมสุขภาพอย่างเป็นองค์รวม  เช่น บริการอนามัยเจริญพันธุ์ การวางแผนครอบครัว การให้คำปรึกษาทางจิตวิทยา ฯลฯ
· เสริมสร้างความเข้มแข็งทางเศรษฐกิจของครอบครัว เช่น การสร้างทักษะในการประกอบอาชีพและหารายได้ที่เหมาะสม
2.1.2   การสร้างหลักประกันคุ้มครองทางเศรษฐกิจและสังคมในรูปแบบที่เหมาะสม แก่ครอบครัวทั่วไป ครอบครัวเสี่ยงและครอบครัววิกฤต โดย
· จัดบริการขั้นพื้นฐานที่จำเป็นเพื่อสนับสนุนครอบครัวที่มีรายได้และพึ่งพาตนเองทางเศรษฐกิจได้ เช่น บริการเลี้ยงดูเด็กปฐมวัยและผู้สูงอายุ ส่งเสริมระบบการออม การประกันชราภาพและระบบประกันชีวิต เป็นต้น
· จัดสวัสดิการสงเคราะห์แก่ครอบครัวยากจนด้อยโอกาส ครอบครัวกลุ่มเสี่ยง
และ  ครอบครัววิกฤตอย่างเป็นสหวิชาชีพ เช่น บริการจัดหางาน บริการให้คำปรึกษาแนะแนวครอบครัว สวัสดิการสงเคราะห์ครอบครัว ฯลฯ
· สร้างสภาพแวดล้อมที่ปลอดภัยและน่าอยู่ต่อครอบครัว ปรับใช้พื้นที่สาธารณะและสนับสนุนการจัดกิจกรรมเพื่อสร้างความสัมพันธ์ที่ดีของครอบครัวและระหว่างครอบครัวและชุมชน
· กำหนดมาตรการทางการเงินการคลังและสังคมเพื่อช่วยเหลือพัฒนาครอบครัว เช่น การลดหย่อนภาษีเงินได้หรือให้เงินสงเคราะห์แก่ผู้อุปการะเด็กหรือผู้สูงอายุที่ช่วยตนเองไม่ได้ 
· กระตุ้นและจูงใจให้ชุมชนและระบบเครือญาติเข้ามาช่วยเหลือครอบครัวที่ยากลำบากในชุมชน
· รณรงค์ให้ความรู้เพื่อสร้างค่านิยมและเจตคติที่ถูกต้องแก่ประชาชนและ    หน่วยงานที่เกี่ยวข้องเกี่ยวกับการขจัดความรุนแรงในครอบครัว
· สนับสนุนให้สื่อเสนอเรื่องที่สร้างสรรค์และส่งเสริมความสัมพันธ์ที่ดีของสมาชิกในครอบครัว และกำกับดูแลสื่อไม่ให้มีการนำเสนอเรื่องที่ส่งเสริมความรุนแรงในครอบครัว
2.1.3  การสร้างระบบและกลไกการบริหารจัดการให้เกื้อหนุนการสร้างครอบครัวที่เข้มแข็ง โดย
(1)  การสร้างและปรับระบบ/กลไกการบริหารจัดการ
· ส่งเสริมให้กลไกการทำงานของภาคีต่างๆ ทั้งภาครัฐ เอกชนและชุมชนร่วมมือกันอย่างเป็นเครือข่ายในการจัดบริการแก่ครอบครัวแบบเบ็ดเสร็จ     ครบวงจร (One stop service) 

· ปฏิรูปกฎหมายครอบครัวให้สอดคล้องกับสถานการณ์ที่เปลี่ยนไป โดยให้มีการบังคับใช้อย่างจริงจังและปรับกระบวนการยุติธรรมทุกขั้นตอนให้สนับสนุนการดำเนินงาน
· บูรณาการความรู้ด้านกฎหมายครอบครัวไว้ในระบบการศึกษาทุกระบบและทุกประเภท รวมทั้งการเผยแพร่ประชาสัมพันธ์กฎหมายเกี่ยวกับ        ครอบครัวผ่านสื่อทุกรูปแบบอย่างกว้างขวาง
· พัฒนาศักยภาพบุคลากรอย่างต่อเนื่อง เช่น ผู้ทำงานด้านเด็กปฐมวัย ที่ปรึกษาด้านครอบครัว ฯลฯ รวมทั้งให้มีการสร้างเครือข่ายผู้ปฏิบัติงานและมีการ  แลกเปลี่ยนข้อมูลและประสบการณ์เพื่อต่อยอดแนวทางการพัฒนาสถาบันครอบครัวให้มีคุณภาพยิ่งขึ้น
(2)  การพัฒนาระบบข้อมูลและงานวิจัยด้านครอบครัว
· ให้มีการพัฒนาดัชนีเพื่อประเมินสถานการณ์และการพัฒนาครอบครัว โดยพัฒนาจากดัชนีความอยู่ดีมีสุขด้านชีวิตครอบครัวของสศช. รวมทั้งมีการพัฒนาฐานข้อมูลด้านครอบครัวที่ทุกหน่วยงานสามารถใช้ประโยชน์ได้
· ส่งเสริมงานวิจัยที่มีคุณภาพแบบสหวิทยาการ โดยเพิ่มการมีส่วนร่วมของพหุภาคีและชุมชน และให้มีการสร้างเครือข่ายนักวิจัยด้านครอบครัวเพื่อให้งานวิจัยมีส่วนสนับสนุนซึ่งกันและกัน รวมทั้งให้มีการนำผลการวิจัยมา     เผยแพร่ให้เกิดประโยชน์ทั้งในระดับนโยบายและระดับปฏิบัติ 
· สนับสนุนให้ชุมชนเป็นผู้เก็บข้อมูลด้านครอบครัวด้วยตนเอง และให้มี  การนำข้อมูลมาใช้ประโยชน์ในการพัฒนาสถาบันครอบครัว
(3) 
การสนับสนุนบทบาทของสถาบันครอบครัวในการเป็นทุนทางสังคม โดย
· รณรงค์ให้ครอบครัวเป็นแหล่งเรียนรู้ ให้การอบรมและสืบทอดภูมิปัญญาท้องถิ่น วัฒนธรรมและขนบธรรมเนียมประเพณีอันดีงาม เช่น ช่างฝีมือพื้นบ้าน การเคารพผู้อาวุโส ความเมตตากรุณา เป็นต้น
· รณรงค์และสนับสนุนให้ครอบครัวมีจิตสำนึกสาธารณะและเป็นอาสาสมัครทำประโยชน์เพื่อส่วนรวม
· สร้างเสริมความสัมพันธ์อันดีภายในครอบครัวและเครือญาติบนพื้นฐานวัฒนธรรมช่วยเหลือเกื้อกูลและเอื้ออาทรซึ่งกันและกัน
·  รณรงค์ให้มีการลด ละ เลิกปัจจัยที่เป็นต้นเหตุของปัญหาครอบครัว เช่น อบายมุข สุรา สถานบันเทิง ฯลฯ

ยุทธศาสตร์การพัฒนาสถาบันครอบครัวอย่างเป็นองค์รวมครอบคลุมทุกมิติที่เกี่ยวข้องกับครอบครัว จำเป็นต้องคำนึงถึงแนวทางการดำเนินยุทธศาสตร์หลัก 4 แนวทาง ดังนี้
1. ยุทธศาสตร์หลักการพัฒนาศักยภาพของครอบครัวแบบองค์รวม
2. ยุทธศาสตร์หลักการสร้างหลักประกันคุ้มครองทางสังคมของครอบครัว
3. ยุทธศาสตร์หลักการสร้างระบบกลไกบริหารจัดการให้เกื้อหนุนความเข้มแข็งของครอบครัว
4. ยุทธศาสตร์หลักการพัฒนาศักยภาพของเครือข่ายทางสังคมเพื่อพัฒนาครอบครัว
1.  ยุทธศาสตร์หลักการพัฒนาศักยภาพของครอบครัวแบบองค์รวม  ประกอบด้วย

1.1  ยุทธศาสตร์การเรียนรู้เพื่อพัฒนาครอบครัว

(1)  
จัดการศึกษาเกี่ยวกับครอบครัวทุกรูปแบบทั้งในและนอกระบบโรงเรียน   รวมทั้งการศึกษาตามอัธยาศัยที่เหมาะสมและอย่างต่อเนื่องตลอดชีวิตให้  ประชาชนมีความรู้ ความเข้าใจ สามารถถ่ายทอดค่านิยม จริยธรรมและคุณธรรม รวมทั้งมีเจตคติที่ดีในการดำเนินชีวิตครอบครัวที่มีความสุข และพึ่งพาตนเองได้ ตระหนักรู้บทบาทหญิงชาย เคารพสิทธิกันและกัน มีค่านิยมความเป็น   ครอบครัว และจริยธรรมทางเพศ  ตลอดจน การสร้างวิถีชีวิตประชาธิปไตยในครอบครัว
(2)
เตรียมความพร้อมก่อนสร้างครอบครัว โดยเฉพาะก่อนแต่งงานและสำหรับ      คู่สมรสให้มีการวางแผนการดำเนินชีวิตครอบครัว  รู้คุณค่าและรับผิดชอบปฏิบัติบทบาทหน้าที่ของตนตามสถานภาพของวงจรชีวิตในครอบครัวในฐานะสามี ภรรยา พ่อ แม่ ลูก ผู้ปกครอง ลุง ป้า น้า อา และปู่ ย่า ตา ยาย
(3)    พัฒนาทักษะการสื่อสาร เพื่อสร้างและรักษาสัมพันธภาพที่ดี  ดูแลเอื้ออาทร   ต่อกัน และมีเวลาให้กับครอบครัว 
(4) 
อบรมเลี้ยงดูลูกหลานให้มีพัฒนาการสมดุลรอบด้านและเหมาะสมตามวัย มีวินัยในตนเอง รู้จักใช้สันติวิธีในการแก้ไขปัญหา เป็นผู้มีคุณธรรม จริยธรรม รวมทั้งค่านิยมทางเพศ มีทักษะชีวิต ปฏิบัติตนเป็นสมาชิกที่ดีของครอบครัวและพลเมืองดีที่สร้างสรรค์  รู้จักสิทธิหน้าที่และความรับผิดชอบ ห่วงใยสังคม   และรู้เท่าทันการเปลี่ยนแปลงของสังคมไทยและสังคมโลก 
(5)   ส่งเสริมและสนับสนุนให้ครอบครัวมีความรู้ ทักษะ และสามารถเอาใจใส่ดูแลสุขภาวะของสมาชิกในครอบครัว โดยเฉพาะที่เป็นผู้สูงอายุ ผู้พิการ และผู้ป่วยเรื้อรังได้
1.2  ยุทธศาสตร์การสร้างสุขภาพของครอบครัว
(1)  ส่งเสริมให้สมาชิกครอบครัวตระหนักในความสำคัญของการมีสุขภาพแบบองค์รวมตลอดช่วงชีวิต  ให้มีพฤติกรรมสุขภาพที่ดี มีวุฒิภาวะทางอารมณ์ มีการปรับตัวตามวัยและสภาวะสังคม 
(2)
ส่งเสริมบทบาทการมีส่วนร่วมของสมาชิกในครอบครัวโดยเฉพาะผู้ชายซึ่งมี       บทบาทสำคัญในการสร้างสุขภาพครอบครัวด้วย  ตั้งแต่ก่อนสมรส ระหว่าง  ตั้งครรภ์  และการดูแลสุขภาพเด็กตามวัย และสุขภาพทางเพศ ทั้งในครอบครัวและในสังคมส่วนรวมด้วย
(3)   ให้สมาชิกในครอบครัว เข้าใจและรับผิดชอบเกี่ยวกับอนามัยเจริญพันธุ์ อันหมายรวมถึง เพศศึกษาตามวัย สุขภาพ พฤติกรรมทางเพศ การมีบุตร และการวางแผนครอบครัว
(4) 
จัดสภาพแวดล้อมรวมทั้งอนามัยสิ่งแวดล้อมและบริการด้านสังคมเชิงรับและ  เชิงรุก ให้เอื้อต่อการพัฒนาครอบครัวและชีวิตครอบครัว
1.3 ยุทธศาสตร์การพัฒนาเศรษฐกิจของครอบครัวเพื่อความมั่นคง

(1) สร้างศักยภาพและความเข้มแข็งด้านเศรษฐกิจของครอบครัวบนพื้นฐานของ

เศรษฐกิจพอเพียง ด้วยการทำมาหารายได้และจับจ่ายใช้สอยอย่างเหมาะสม    รู้จักประหยัดและออมเพื่ออนาคต เป็นผู้ผลิตและผู้บริโภคที่มีคุณภาพ  ไม่ตามกระแสบริโภคนิยม  และช่วยให้ครอบครัวสามารถสร้างงาน และรายได้อย่างซื่อสัตย์และรับผิดชอบ  โดยให้พ่อแม่และผู้ปกครองเป็นแบบอย่างที่ดีต่อเด็กและเยาวชน
(2)   ฝึกทักษะอาชีพและพัฒนาฝีมือแรงงาน  รวมทั้ง การแนะแนวอาชีพโดยเฉพาะกับเยาวชนให้เกื้อกูลต่อการพึ่งตนเองและความมั่นคงของครอบครัวโดยให้รู้จักการสร้างงานและประยุกต์ใช้เทคโนโลยีอย่างเหมาะสม  รวมทั้งตระหนักถึงความสำคัญและการเข้าถึงข้อมูลและสารสนเทศ การตลาด และทักษะการบริหารจัดการ
(3)    ส่งเสริมการพัฒนาภูมิปัญญาไทยและเทคโนโลยีที่เหมาะสม  รวมทั้งการรักษาทรัพยากรธรรมชาติและสิ่งแวดล้อมอย่างยั่งยืนในการประกอบอาชีพ
2.   ยุทธศาสตร์หลักการสร้างหลักประกันคุ้มครองทางสังคมของครอบครัว  ประกอบด้วย
2.1  ยุทธศาสตร์การพัฒนา การบังคับใช้กฎหมาย กฎ และระเบียบข้อบังคับ
(1)  ให้มีการแก้ไข ปรับปรุงกฎหมาย กฎระเบียบ และข้อบังคับต่างๆ ให้ทันสมัย
เหมาะสมกับสถานการณ์ปัจจุบันและบัญญัติกฎหมายให้สอดคล้องกับแนวคิดด้านสิทธิเด็ก สิทธิสตรี และสิทธิมนุษยชนสากล 

(2)  ให้มีมาตรการทางการเงินการคลังเพื่อส่งเสริมสนับสนุนครอบครัว เช่น การ        ลดหย่อนภาษีในการเลี้ยงดูบุตรให้มากขึ้น โดยเฉพาะอย่างยิ่งครอบครัวที่มีสมาชิกเป็นผู้พิการและผู้สูงอายุ

(3)
สนับสนุนให้ทุกภาคส่วนที่เกี่ยวข้องกับครอบครัวร่วมมือกันให้ความช่วยเหลือและให้บริการทางกฎหมายแก่ครอบครัวที่มีปัญหา และหรือกำลังมีปัญหา รวมทั้งการให้ความรู้เบื้องต้นด้านกฎหมายแก่ครอบครัวทั่วไป
(4)  
ส่งเสริมการมีส่วนร่วมของประชาชนในการปรับปรุงกฎหมาย และการบังคับใช้ กฎหมาย
(5) 
วางแผนประสานงานและทำงานร่วมกันระหว่างหน่วยงานที่เกี่ยวข้องในเรื่องการบังคับใช้กฎหมายอย่างจริงจัง 
(6) 
บูรณาการความรู้ด้านกฎหมายที่เกี่ยวกับครอบครัวไว้ในระบบการศึกษาทุกระบบและทุกประเภท ตลอดจนการให้ความรู้ด้วยวิธีการต่าง ๆ เพื่อให้ครอบครัวสังวร  ระวังและปฏิบัติตนได้อย่างถูกต้อง
(7)   เผยแพร่กฎหมาย  กฎ ระเบียบต่างๆ ที่ว่าด้วยครอบครัวอย่างกว้างขวาง
2.2  ยุทธศาสตร์การลดปัจจัยเสี่ยงด้านครอบครัว
(1) จัดระบบสวัสดิการสังคมพื้นฐานเพื่อความมั่นคงของครอบครัว รวมถึงการจัดบริการรับเลี้ยงและพัฒนาเด็กในหน่วยงานหรือสถานประกอบการ และศูนย์พัฒนาครอบครัวในชุมชน 
(2) ขยายบริการให้คำแนะนำและให้คำปรึกษาที่จำเป็นแก่ครอบครัว รวมทั้งบริการสุขภาพจิตและบริการแนะแนวแก่กลุ่มเสี่ยงต่าง ๆ
(3) เสริมสร้างและสนับสนุนให้ครอบครัวมีกิจกรรมร่วมกันในด้านศาสนา ศิลปะดนตรี กีฬา งานอดิเรก นันทนาการ และกิจกรรมชุมชนที่สร้างสรรค์อย่างสม่ำเสมอ
(4) สนับสนุนให้หน่วยงานและผู้บังคับบัญชา  ผู้บริหารหรือนายจ้าง คำนึงถึงความสำคัญของครอบครัวของผู้ใต้บังคับบัญชา เจ้าหน้าที่ พนักงานหรือลูกจ้าง และสนับสนุนคุณภาพชีวิตของครอบครัว โดยเฉพาะอย่างยิ่งให้โอกาสสมาชิกได้อยู่ร่วมกัน
(5) สร้างระบบเฝ้าระวังเตือนภัยสำหรับครอบครัวและเด็กกลุ่มเสี่ยงประเภท    ต่าง ๆ  โดยให้ชุมชนมีส่วนร่วม 

2.3  ยุทธศาสตร์การช่วยเหลือและแก้ไขครอบครัวที่มีปัญหา
(1) 
สร้างเครือข่ายการแจ้งเหตุสำหรับครอบครัว รวมทั้ง เด็กและเยาวชนที่ต้องการความช่วยเหลือ และจัดหาสถานที่พักฉุกเฉินชั่วคราวพร้อมบริการที่เข้าถึงได้ง่ายและทันท่วงที 

(2)   จัดบริการช่วยเหลือขั้นพื้นฐานที่จำเป็น  บริการแนะแนวเชิงจิตวิทยา และเชิงกฎหมาย รวมทั้งบริการในรูปแบบต่าง ๆ  โดยอาศัยระบบเครือข่ายครอบครัว ระบบเครือญาติ  และการมีส่วนร่วมของชุมชน และภาคีทุกภาคส่วน  
(3)  
พัฒนาระบบการติดตามผลของการช่วยเหลืออย่างต่อเนื่อง เพื่อให้ครอบครัวสามารถทำหน้าที่ได้ต่อไป
(4) กำหนดมาตรการจูงใจสำหรับอาสาสมัคร หรือผู้ดูแลสมาชิกในครอบครัวที่ต้องการความช่วยเหลือพิเศษ
2.4  ยุทธศาสตร์การป้องกันและขจัดความรุนแรงในครอบครัว
(1)  
สร้างเสริมความรู้และทักษะการสื่อสารในครอบครัว เพื่อป้องกันและแก้ไขปัญหาความขัดแย้งในครอบครัว พร้อมทั้ง รู้จักจัดการกับปัญหา โดยหลีกเลี่ยงวิธีการรุนแรง แต่ใช้เหตุผลและวิธีเชิงสันติ 
(2) ให้การศึกษากับสมาชิกครอบครัวและชุมชน เรื่องบทบาทหญิงชายและการสร้างความสัมพันธ์อันดี เพื่อลด ละ เลิก การใช้ความรุนแรง และตระหนักถึง ผลกระทบต่อสังคมทุกระดับของการกระทำความรุนแรงในครอบครัว 
 (3)  ใช้เครือข่ายชุมชนในการเฝ้าระวังการกระทำความรุนแรงในครอบครัว ให้มีกลไกการประสานงานเพื่อให้ความช่วยเหลือคุ้มครองโดยวิธีสหวิชาชีพอย่างครบวงจรแก่ผู้ถูกกระทำ โดยเฉพาะอย่างยิ่งเด็ก สตรี และผู้สูงอายุ  และผู้กระทำ 
(4)   สนับสนุนให้สื่อทุกประเภท เสนอเรื่องที่สร้างสรรค์และส่งเสริมความสัมพันธ์ที่ดีของสมาชิกในครอบครัว และกำกับดูแลสื่อทุกชนิดไม่ให้นำเสนอสื่อที่มีลักษณะส่งเสริมความรุนแรง
(5)   รณรงค์ให้ความรู้ความเข้าใจ เพื่อสร้างค่านิยมและเจตคติที่ถูกต้องแก่ประชาชนทั่วไปและหน่วยงานที่เกี่ยวข้องกับการป้องกันและขจัดความรุนแรงในครอบครัว
(6)
ใช้กระบวนการทางกฎหมายที่เกี่ยวข้องกับการใช้ความรุนแรงในการป้องกันและแก้ไขปัญหาอย่างเป็นระบบ   โดยเฉพาะการแก้กฎหมาย พัฒนากระบวนการยุติธรรม และการเสริมสร้างเจตคติที่ถูกต้องของบุคลากรที่  เกี่ยวข้องกับความรุนแรงในครอบครัว
(7) รณรงค์ ลด ละ เลิก อบายมุขและยาเสพติด  รวมทั้งปัจจัยด้านครอบครัวซึ่งเป็นต้นเหตุของความรุนแรง

3.  ยุทธศาสตร์หลักการสร้างระบบกลไกบริหารจัดการให้เกื้อหนุนความเข้มแข็งของ   ครอบครัว  ประกอบด้วย
 3.1 ยุทธศาสตร์การส่งเสริมสื่อและเทคโนโลยีสารสนเทศเพื่อการพัฒนาครอบครัว
(1) ส่งเสริมและพัฒนาสื่อทุกประเภท รวมทั้ง สื่อมวลชนให้สร้างสรรค์     โดยให้ครอบครัว  เด็กและเยาวชนมีส่วนร่วมในการแสดงความคิดเห็น และให้     รวมถึงการให้ความรู้ชีวิต     ครอบครัวตามวงจรชีวิตครอบครัวในแต่ละช่วง เช่น บทบาทการเป็นพ่อแม่ที่ดี การเป็นผู้บริโภคที่ดีไม่ ฟุ้งเฟ้อ การเสริมสร้างความสัมพันธ์ที่ดีในครอบครัว การสร้างความตระหนักในคุณค่าของครอบครัวไทยและบทบาทหน้าที่ของครอบครัว การปรับเปลี่ยนค่านิยมและความเชื่อที่ไม่ถูกต้องเกี่ยวกับครอบครัว และบทบาทหญิงชาย
(2) สนับสนุนให้ครอบครัวและประชาชนมีส่วนร่วมในการตรวจสอบสื่อ โดยเฉพาะสื่อที่สร้างปัจจัยเสี่ยง รู้จักเลือกรับเลือกใช้  รู้เท่าทันการโฆษณา และ เข้าถึงข้อมูลข่าวสารที่เป็นประโยชน์ต่อครอบครัว 
(3)    กำกับดูแลและตรวจสอบสื่อทุกประเภท  รวมทั้งสื่ออิเลกทรอนิกส์ไม่ให้นำเสนอสื่อที่มีพิษภัย โดยเฉพาะต่อเด็กและเยาวชนในลักษณะกระตุ้นทางเพศ และสร้างความรุนแรงทั้งทางเพศร่างกาย วาจา และจิตใจ

3.2  ยุทธศาสตร์การพัฒนาศักยภาพบุคลากรเกี่ยวกับการพัฒนาครอบครัว
(1) สนับสนุนให้มีการผลิตบุคลากรที่ทำงานด้านครอบครัว โดยมีการศึกษาทั้งใน

ระบบและนอกระบบโรงเรียน รวมทั้ง มีมาตรการประกันคุณภาพ 

(2) สร้างเสริมศักยภาพของบุคลากรที่ทำงานด้านครอบครัวอยู่แล้ว อันหมายรวมถึงผู้ทำงานด้านเด็กปฐมวัย เด็ก เยาวชน ครอบครัว ผู้สูงอายุ ผู้พิการ กลุ่มครอบครัวผู้ด้อยโอกาส และครอบครัวที่ประสบปัญหาทางสังคม ด้วยการให้การศึกษาอบรมทุกประเภทและทุกรูปแบบ ตลอดจนมี มาตรการประกันคุณภาพ
(3)
ส่งเสริมการผลิตบุคลากรที่มีความเชี่ยวชาญเฉพาะทาง ในรูปแบบและแขนงวิชาที่สัมพันธ์กับครอบครัวและการพัฒนาครอบครัว 

                                   (5)   จัดสรรทรัพยากรเพื่อการผลิตและพัฒนาบุคลากรด้านครอบครัว 

(6)   ส่งเสริมสนับสนุนและสร้างเครือข่ายองค์กรวิชาชีพ และองค์กรอื่น ๆ ที่ทำงาน
สัมพันธ์กับการพัฒนาครอบครัว
3.3  ยุทธศาสตร์การบริหารจัดการด้านครอบครัว 
(1) สร้างความเข้มแข็งของกลไกในระดับชาติและในระดับท้องถิ่น เพื่อสร้าง

แนวร่วมประสานความร่วมมือ และระดมการมีส่วนร่วมของทุกภาคส่วน  รวมทั้ง องค์กรของรัฐ องค์กรเอกชน องค์กรธุรกิจ สถาบันการศึกษา สถาบันศาสนา  สถาบันครอบครัว  อาสาสมัคร   องค์กรชุมชนและประชาชน
(2) พัฒนาระบบข้อมูลและใช้ข้อมูลให้เกิดประโยชน์ในการวางแผน การประเมินผล และการพัฒนาครอบครัว เด็ก และเยาวชนในทุกระดับ 
(3)    แสวงหาและจัดสรรทรัพยากรให้เหมาะสมอย่างต่อเนื่อง โดยเฉพาะขององค์กรปกครองส่วนท้องถิ่น 
(4)
พัฒนาตัวบ่งชี้ในทุกระดับ  และใช้ตัวบ่งชี้ในการวางแผน ติดตามประเมินผล และพัฒนาครอบครัว  โดยให้มีการประเมินตัวบ่งชี้เป็นระยะ ๆ
(5) 
สร้างระบบติดตามงานและระบบประเมินผล โดยให้ประเมินนโยบายและแผนฉบับนี้เมื่อครบสองปีครึ่งและปลายปีที่ห้า 
(6)
สนับสนุนกลไกระดับชาติ ให้ทำหน้าที่บริหารจัดการแผนยุทธศาสตร์นี้ให้
         บังเกิดผล และให้มีการรายงานสถานการณ์ครอบครัวต่อคณะรัฐมนตรีและหน่วยงานที่เกี่ยวข้อง รวมทั้งประชาชนเป็นระยะ ๆ
3.4  ยุทธศาสตร์การศึกษาวิจัยพัฒนาองค์ความรู้เพื่อพัฒนาครอบครัว

(1) ปรับปรุงและพัฒนาระบบการเก็บและวิเคราะห์องค์ความรู้เกี่ยวกับครอบครัวที่


สามารถใช้ประโยชน์ในทุกระดับ

(2) สนับสนุนหน่วยงานวิชาการประสานเครือข่ายด้านวิจัย และเครือข่ายข้อมูล


สารสนเทศในการพัฒนาครอบครัว รวมทั้งเด็กและเยาวชน

(3) สนับสนุนการวิจัยที่มีคุณภาพแบบสหวิทยาการ โดยให้เพิ่มการมีส่วนร่วมของ


ทุกภาคส่วน และนำผลการวิจัยมาใช้ให้เกิดประโยชน์ทั้งในระดับนโยบายและระดับปฏิบัติ

(4) 
สนับสนุนให้มีการเผยแพร่ความรู้จากผลการวิจัยด้านครอบครัวที่เชื่อถือได้ให้แก่หน่วยงานทุกภาคส่วน และโดยเฉพาะสำหรับประชาชน เพื่อให้เข้าใจง่ายและนำไปใช้ในการพัฒนาครอบครัว
4.   ยุทธศาสตร์หลักการพัฒนาศักยภาพของเครือข่ายทางสังคมเพื่อพัฒนาครอบครัว  ประกอบด้วย
4.1 ยุทธศาสตร์การสร้างครอบครัวเป็นสุข ชุมชนเข้มแข็ง สังคมมีคุณภาพ
(1) 
ส่งเสริมบทบาทของชุมชนในการสร้างความรักความเข้าใจและความสัมพันธ์อันดีระหว่างสมาชิกในครอบครัวและระหว่างครอบครัวกับชุมชน 
(2)   
สนับสนุนให้เด็กและเยาวชนมีส่วนร่วมในการพัฒนาครอบครัวและชุมชน
(3) 
สนับสนุนบทบาทการมีส่วนร่วมของครอบครัวในชุมชน และให้ครอบครัวและชุมชนได้มีโอกาสแลกเปลี่ยนความรู้และประสบการณ์ระหว่างครอบครัวและชุมชน
 (4)  สนับสนุนชุมชนให้มีบทบาทในการพัฒนาคุณภาพชีวิต โดยเฉพาะด้าน

สวัสดิการครอบครัว
(5)
ให้องค์กรปกครองส่วนท้องถิ่นจัดสรรงบประมาณเพื่อการพัฒนาครอบครัวอย่างต่อเนื่อง
(6)   สนับสนุนส่งเสริมให้ครอบครัวมีพลังในการสร้างสังคมที่มีคุณภาพ


การอยู่ดีมีสุขของประชาชนเป็นครอบครัว  มีความสำคัญอย่างยิ่งเพราะเป็นสถาบันหลักซึ่งประกอบกันเป็นสังคมที่เข้มแข็ง มั่นคง มีสันติสุข ซึ่งเป็นเป้าหมายสำคัญในการพัฒนาประเทศ    สำนักงานคณะกรรมการพัฒนาการเศรษฐกิจและสังคมแห่งชาติ  จึงมอบหมายให้สถาบันแห่งชาติเพื่อการพัฒนาเด็กและครอบครัว  จัดทำโครงการศึกษาเพื่อพัฒนาตัวชี้วัด  “ครอบครัวอยู่ดีมีสุข” โดยมีวัตถุประสงค์เพื่อกำหนดกรอบแนวคิด “ครอบครัวอยู่ดีมีสุข” ที่ยอมรับร่วมกันและสร้างตัวชี้วัดภาวะการอยู่ดีมีสุขที่เป็นจริงของครอบครัวไทย  ดังนี้  


 ครอบครัวอยู่ดีมีสุข หมายถึง สภาพครอบครัวที่พึงประสงค์อันเกิดจากการรวมตัวในรูปแบบที่หลากหลายของบุคคลที่มาดำเนินชีวิตร่วมกันอย่างมีจุดหมาย  สามารถทำบทบาทหน้าที่ได้อย่างเหมาะสมและรักษาสัมพันธภาพที่ดีต่อกัน พึ่งพาตนเองได้อย่างต่อเนื่อง  สามารถปรับตัวได้อย่างสร้างสรรค์ทันต่อการเปลี่ยนแปลงของสังคม และเป็นส่วนหนึ่งที่เกื้อกูลสังคมอย่างมีคุณธรรม จากกรอบแนวคิด   ดังกล่าวได้จำแนกองค์ประกอบของครอบครัวอยู่ดีมีสุขเป็น  5  ด้าน    ได้แก่



1) รูปแบบครอบครัว หมายถึง ลักษณะโครงสร้างที่มีความหลากหลายของการรวมตัวของสมาชิกที่มีจุดหมายในการสร้างครอบครัวร่วมกัน
2) บทบาทหน้าที่ของครอบครัว หมายถึง การทำหน้าที่ของครอบครัวที่จะดูแลความต้องการ และพัฒนาคุณภาพของสมาชิกอย่างเป็นองค์รวม ได้แก่ ด้านเศรษฐกิจ ด้านความเป็นอยู่ทั้ง     ร่างกายและจิตใจ ด้านการพัฒนาปลูกฝังความเป็นมนุษย์ที่ดี เป็นแหล่งที่เอื้อต่อการเรียนรู้และถ่ายทอดวัฒนธรรม
3) 
สัมพันธภาพในครอบครัว หมายถึง การเกี่ยวข้องปฏิสัมพันธ์ของสมาชิกในครอบครัวที่เพิ่มความผูกพัน เคารพรักและเอื้ออาทรต่อกัน ซึ่งประเมินได้จากพฤติกรรม การสื่อความหมายมีส่วนร่วมปรึกษาหารือ ตัดสินใจ และทำกิจกรรมในบรรยากาศที่สงบสุข
4)  การพึ่งพาตนเอง หมายถึง ความสามารถของครอบครัวที่อยู่รอดโครงสร้างทำหน้าที่และรักษาสัมพันธภาพที่ดี โดยสมาชิกทั้งหญิงและชายช่วยกันปรับตัวในกระแสสังคมที่เปลี่ยนแปลง ซึ่งประเมินได้จากการดูแลตนเองได้ทางด้านเศรษฐกิจการจัดการชีวิตความเป็นอยู่สุขภาพ การเข้าถึงข้อมูลข่าวสาร และบริการทางสังคม
5) การเกื้อกูลสังคมอย่างมีคุณธรรม หมายถึง การมีส่วนร่วมของครอบครัวในกิจกรรมที่
สร้างสรรค์ และ/หรือช่วยเหลือสังคม โดยไม่เป็นผู้ก่อให้เกิดความเดือดร้อน หรือสร้างปัญหาสังคม

             
จากองค์ประกอบของ “ครอบครัวอยู่ดีมีสุข” 5 ด้าน คัดสรรตัวชี้วัดได้ 22 ตัวชี้วัด  สามารถจำแนกกลุ่มตัวชี้วัดเป็น  3  กลุ่ม ดังนี้

1)
กลุ่มตัวชี้วัดเกี่ยวกับครอบครัวซึ่งมีอยู่แล้วในฐานข้อมูลในปัจจุบันนำมารวบรวมและสังเคราะห์เป็นดัชนีเพื่อสะท้อนภาวะครอบครัวอยู่ดีมีสุข ได้แก่ ข้อมูลจปฐ. กชช.2 ค ของกรมการพัฒนาชุมชน  และข้อมูลอัตราการสมรส  อัตราการหย่า ของกรมการปกครอง

2)
กลุ่มตัวชี้วัดเกี่ยวกับครอบครัวที่สามารถจัดเก็บข้อมูลเพิ่มเติมได้ในกระบวนการจัดทำฐานข้อมูลที่มีอยู่ ได้แก่ ข้อมูลครอบครัวผาสุก ของกรมพัฒนาสังคมและสวัสดิการ หากมีการเปลี่ยนแปลงหรือเพิ่มเติมคำถามจะทำให้ข้อมูลสมบูรณ์ยิ่งขึ้น

3)
กลุ่มตัวชี้วัดเกี่ยวกับครอบครัวที่จำเป็น แต่ยังไม่มีโอกาสจัดเก็บได้ในกระบวนการจัดทำฐานข้อมูลปัจจุบัน ได้แก่ข้อมูลเชิงคุณภาพ ซึ่งปรากฏในรายงานวิจัย
ผลการนำตัวชี้วัดไปศึกษาภาวะการเปลี่ยนแปลงความอยู่ดีมีสุขของคนไทยด้านชีวิตครอบครัว
         
   การคำนวณเป็นดัชนีชีวิตครอบครัว (Composite  Index) เพื่อประเมินการเปลี่ยนแปลงความอยู่ดีมีสุขด้านชีวิตครอบครัว ในช่วงก่อนเกิดวิกฤต(พ.ศ.2535-2539) ช่วงวิกฤต(พ.ศ.2540 -2541) และหลังวิกฤต(พ.ศ.2542-2543) ต่อเนื่องถึงปี 2544-2545 ได้นำข้อมูลสัมพันธภาพในครอบครัวและการพึ่งตนเองทางเศรษฐกิจมาคำนวณเป็นดัชนีชีวิตครอบครัว ดังนี้
1)
สัมพันธภาพที่อบอุ่นในครอบครัว เป็นปัจจัยสำคัญทำให้สมาชิกใน   ครอบครัวอยู่ร่วมกันด้วยความรัก ความอบอุ่น สามารถสืบทอดและดำรงความเป็นครอบครัว กล่าวคือ เมื่อ  ครอบครัวมีความรัก ความอบอุ่นแล้ว สมาชิกในครอบครัวก็ย่อมจะมีความมั่นคงทางอารมณ์ สามารถเผชิญกับปัญหาต่างๆในสังคมได้อย่างเต็มที่ การประเมินความสำเร็จในการเสริมสร้างสัมพันธภาพที่อบอุ่นในครอบครัว จะพิจารณาจากการที่สมาชิกมีโอกาสจดทะเบียนสมรส และการจดทะเบียนหย่าซึ่งประกอบด้วยดัชนีย่อย ดังนี้

(1)  
ครอบครัวอบอุ่น พิจารณาจากสมาชิกทำกิจกรรมที่สร้างสรรค์  ปฏิสัมพันธ์กันสม่ำเสมออย่างน้อย 2 ครั้ง/สัปดาห์ มีการปรึกษาหารือเพื่อแก้ไขปัญหาครอบครัว เด็กในครัวเรือนไม่เคยหนีออกจากบ้าน 
(2) 
อัตราการจดทะเบียนสมรสต่อ 1,000 บ้านในปีนั้น

(3)    อัตราการจดทะเบียนหย่าต่อ 1,000 บ้านในปีนั้น   

2) การพึ่งพาตนเองทางเศรษฐกิจของครอบครัว  การดำเนินชีวิตในครอบครัวจะอยู่ดีมีสุขได้นั้นจะต้องมีรายได้เพียงพอสำหรับการดำรงชีวิตของสมาชิกในครอบครัว และมีเงินออมสำหรับใช้จ่ายในยามฉุกเฉิน  ครอบครัวที่สามารถพึ่งตนเองทางเศรษฐกิจได้เช่นนี้จะสามารถทำหน้าที่ของ  ครอบครัวในการพัฒนาคุณภาพชีวิตของสมาชิกในครอบครัวได้อย่างมีประสิทธิภาพ  ตัวชี้วัดความสำเร็จในการพึ่ง ตนเองทางเศรษฐกิจของครอบครัวจะพิจารณาจากสัดส่วนครัวเรือนที่มีรายได้ประจำสูงกว่า รายจ่ายในอัตราร้อยละ 10 ต่อครัวเรือนทั้งหมด
   
ภาวะความอยู่ดีมีสุขของประชาชนด้านชีวิตครอบครัวโดยรวมลดลง  เนื่องจากปัญหาด้าน    สัมพันธภาพในครอบครัว  ความอยู่ดีมีสุขด้านชีวิตครอบครัวมีแนวโน้มลดลงตั้งแต่เกิดวิกฤตเศรษฐกิจ  โดยในช่วงก่อนวิกฤตดัชนีชีวิตครอบครัวที่เคยมีค่าร้อยละ 68.48 ลดลงเหลือร้อยละ 66.89 เมื่อเกิดวิกฤต  และยังคงลดลงอย่างต่อเนื่องจนเหลือเพียงร้อยละ 63.35   ภายหลังวิกฤต  สถานการณ์ดังกล่าวยังไม่ดีขึ้น เนื่องจากค่าดัชนีได้ลดลงในปี 2544 และ 2545 เหลือเพียงร้อยละ 62.92 และ 62.21 ตามลำดับ  เมื่อพิจารณาจากระดับการพัฒนาพบว่า ความอยู่ดีมีสุขด้านชีวิตครอบครัวมีทิศทางการเปลี่ยนแปลงที่   ลดลง  ปัจจัยสำคัญที่กระทบต่อชีวิตครอบครัว ได้แก่ สัมพันธภาพที่อบอุ่นในครอบครัว โดยค่าดัชนีลดลงจากร้อยละ 75.78 ในช่วงเกิดวิกฤตเหลือร้อยละ 69.41 ในช่วงหลังวิกฤต  และลดลงอย่างต่อเนื่องเหลือเพียงร้อยละ 67.49 ในปี2544-2545  ส่วนการพึ่งพาตนเองทางเศรษฐกิจ ถึงแม้จะมีทิศทางการเปลี่ยนแปลงที่   ดีขึ้นจาก ร้อยละ 53.34 ในช่วงก่อนวิกฤต เป็นร้อยละ 55.82 ภายหลังวิกฤต  และเพิ่มเป็นร้อยละ 57.57 ในปี 2544 แต่ยังคงอยู่ในระดับที่ต้องปรับปรุง เพื่อให้ครอบครัวไทยอีกจำนวนมากสามารถพึ่งพาตนเองได้ทางเศรษฐกิจ

บทที่ 2


ครอบครัวไทย





บทที่ 4


แนวโน้มของสถานการณ์ครอบครัว





  “ครอบครัว หมายถึง กลุ่มบุคคลที่มีความผูกพันและใช้ชีวิตร่วมกัน ทำหน้าที่เป็นสถาบัน


หลัก เป็นแกนกลางของสังคมที่เป็นรากฐานสำคัญยิ่งต่อการดำรงชีวิต ครอบครัวมีหลากหลายรูปแบบและหลายลักษณะ นอกเหนือจากครอบครัวที่ครบถ้วนทั้งบิดา มารดาและบุตร”








บทที่ 3


 สถานการณ์ของครอบครัวไทย








1.  โครงสร้างประชากร





2.  โครงสร้างของครอบครัว





บทที่  5


การดำเนินงานด้านครอบครัว








1.  นโยบายและแผนระยะยาวด้านครอบครัว พ.ศ. 2537 - 2546





2.  ยุทธศาสตร์การพัฒนาสถาบันครอบครัวแบบบูรณาการรบณาการ  








3.  นโยบายและยุทธศาสตร์การพัฒนาสถาบันครอบครัว พ.ศ. 2547-2556





บทที่ 6


ดัชนีความอยู่ดีมีสุขด้านชีวิตครอบครัว

												สถิติด้านครอบครัว

						ข้อมูลรายงานการสำรวจภาวะเศรษฐกิจสังคมของครัวเรือน ทุก 2 ปี (สำนักงานสถิติแห่งชาติ)

				2529		2531		2533		2535		2537		2539		2541		2542		2543		2544		2545

		จำนวนครัวเรือน		10,191,500		13,655,386		13,746,582		14,996,486		15,828,807		16,428,400		16,385,600		16,706,400		17,185,700		17,429,900		17,882,700

		ขนาดของครัวเรือน		4.30		4.00		4.10		3.90		3.80		3.70		3.70		3.70		3.60		3.60		3.50

		รายได้โดยเฉลี่ยต่อเดือนต่อครัวเรือน (บาท)		3,631.00		4,106.00		5,625.00		7,062.00		8,262.00		10,779.00		12,492.00		127,729.00		12,150.00		12,185.00		13,736.00

		รายได้ประจำ		3,597.00		4,051.00		5,470.00		6,957.00		8,169.00		10,622.00		12,271.00		12,541.00		11,988.00		12,035.00		13,508.00

		- รายได้ที่เป็นตัวเงิน		2,659.00		3,035.00		4,278.00		5,469.00		6,576.00		8,678.00		9,955.00		10,215.00		9,751.00		9,861.00		11,318.00

		-  รายได้ที่ไม่เป็นตัวเงิน		938.00		1,016.00		1,192.00		1,488.00		1,593.00		1,944.00		2,316.00		2,326.00		2,237.00		2,174.00		2,190.00

		รายรับที่เป็นตัวเงินอื่น ๆ		34.00		55.00		155.00		105.00		93.00		157.00		221.00		188.00		162.00		149.00		228.00

		รายจ่ายโดยเฉลี่ย / เดือน / ครัวเรือน (บาท)		3,783.00		4,161.00		5,437.00		6,529.00		7,567.00		9,190.00		10,389.00		10,238.00		9,848.00		10,025.00		10,889.00

												รายได้และรายจ่ายของครัวเรือน

												ระหว่างปี 2529 - 2545

				ข้อมูลรายงานการสำรวจภาวะเศรษฐกิจสังคมของครัวเรือน ทุก 2 ปี (สำนักงานสถิติแห่งชาติ)

				2529		2531		2533		2535		2537		2539		2541		2542		2543		2544		2545

		รายจ่ายโดยเฉลี่ย / เดือน / ครัวเรือน (บาท)		3,783.00		4,161.00		5,437.00		6,529.00		7,567.00		9,190.00		10,389.00		10,238.00		9,848.00		10,025.00		10,889.00

		รายได้โดยเฉลี่ยต่อเดือนต่อครัวเรือน (บาท)		3,631.00		4,106.00		5,625.00		7,062.00		8,262.00		10,779.00		12,492.00		12,729.00		12,150.00		12,185.00		13,736.00

												สถิติด้านครอบครัว

						ข้อมูลรายงานการสำรวจภาวะเศรษฐกิจสังคมของครัวเรือน ทุก 2 ปี

				2529		2531		2533		2535		2537		2539		2541		2542		2543		2544		2545

		จำนวนครัวเรือน		10,191,500		13,655,386		13,746,582		14,996,486		15,828,807		16,428,400		16,385,600		16,706,400		17,185,700		17,429,900		17,882,700

		ขนาดของครัวเรือน		4.30		4.00		4.10		3.90		3.80		3.70		3.70		3.70		3.60		3.60		3.50

		รายได้โดยเฉลี่ยต่อเดือนต่อครัวเรือน (บาท)		3,631.00		4,106.00		5,625.00		7,062.00		8,262.00		10,779.00		12,492.00		127,729.00		12,150.00		12,185.00		13,736.00

		รายได้ประจำ		3,597.00		4,051.00		5,470.00		6,957.00		8,169.00		10,622.00		12,271.00		12,541.00		11,988.00		12,035.00		13,508.00

		- รายได้ที่เป็นตัวเงิน		2,659.00		3,035.00		4,278.00		5,469.00		6,576.00		8,678.00		9,955.00		10,215.00		9,751.00		9,861.00		11,318.00

		-  รายได้ที่ไม่เป็นตัวเงิน		938.00		1,016.00		1,192.00		1,488.00		1,593.00		1,944.00		2,316.00		2,326.00		2,237.00		2,174.00		2,190.00

		รายรับที่เป็นตัวเงินอื่น ๆ		34.00		55.00		155.00		105.00		93.00		157.00		221.00		188.00		162.00		149.00		228.00

		รายจ่ายโดยเฉลี่ย / เดือน / ครัวเรือน (บาท)		3,783.00		4,161.00		5,437.00		6,529.00		7,567.00		9,190.00		10,389.00		10,238.00		9,848.00		10,025.00		10,889.00

								โครงสร้างประชากร		2543		2544		2545		2546

								วัยเด็ก 0-14  ปี		15,960		15,862		15,765		15,670

								วัยทำงาน 15- 59 ปี		40,715		41,207		41,675		42,118

								วัยสูงอายุ 60ปีขึ้นไป		5,733		5,845		5,990		6,171

								รวม		62,408		62,914		63,430		63,959

